Berapa Purata Anak Luar Nikah Dilahirkan di Malaysia Setiap Jam?

Tahukah anda, di negara kita setiap satu jam, enam anak luar nikah dilahirkan? Statistik itu hanya merangkumi kes-kes yang didaftarkan. TIdak termasuk kes terpencil seperti kes bayi yang dibuang atau tidak dilaporkan kelahirannya. Menakutkan bukan?

Negara kita digemparkan dengan keputusan mahkamah yang membenarkan penggunaan nama bapa untuk di-binkan pada nama si anak, yang menyebabkan golongan mufti, agamawan dan masyarakat bangkit mempersoalkan keputusan itu.

Namun begitu, wujud juga sekelompok masyarakat lain yang menyokong tindakan mahkamah tersebut dengan hujah-hujah tersendiri yang pada dasarnya memang tak dinafikan dapat membantu menjamin tumbesaran yang lebih baik bagi si anak yang tidak bernasib baik, lahir di luar ikatan pernikahan.

Tidak ramai yang benar-benar faham apa keburukan menjadi seorang anak luar nikah dan hak-hak yang dia hilang, khasnya bagi anak perempuan luar nikah, yang akan jatuh pada dia menurut tafsiran agama Islam.

Apabila lahir seorang anak luar nikah dan ibu bapanya tidak berkahwin dalam tempoh tertentu, dia sebagai anak sebenarnya hilang hak menuntut harta pusaka ayahnya.

Dia juga hilang hak untuk menuntut nafkah dari bapanya kalau ibu bapanya tidak berkahwin. Kehilangan hak untuk di bin atau di bintikan ke atas ayahnya juga hilang jika si ayah gagal mengahwini si ibu ketika usia tertentu dia dalam rahim dan pernikahan ibu bapanya.

Jika status si anak dirahsiakan sehinggalah dia cukup besar untuk berkahwin, dia akan hilang hak untuk meneruskan perkahwinan yang sudah berlangsung jika perkahwinan seseorang wanita itu diwalikan ayah yang bukan keturunan dia, walaupun secara biologinya itu memang ayah kandungnya.

Yang paling membimbangkan - jika mak dan ayah kandungnya tidak berkahwin, segala perkara tentang aurat dan hubungan antara si anak wanita dan ayahnya adalah terbatas seperti aurat dan hukum bersentuhan, kerana hak keturunan jatuh sepenuhnya pada ibu. Bagaimana status dosa pahala di ayah dan anak jika mereka tidak menjaga batas-batas pergaulan?

Jika si anak tahu tentang kekangan ini, tak mengapalah kerana dia boleh jagakan batas. Yang ditakuti jika si anak atau ayah tidak tahu perkara ini.

Persoalannya di sini - dengan pelbagai kekangan yang bakal dihadapi oleh anak yang terhasil di luar hubungan nikah; mengapa masih ramai yang sanggup menanggung risiko menjalankan hubungan seks luar nikah?

Masyarakat digesa untuk bersimpati kepada nasib anak luar nikah tetapi pokok pangkalnya, adakah si ibu dan bapa tidak ada rasa simpati dengan anak jika wujud benih luar nikah? Bukankah itu sebenarnya isu yang lebih perlu diperbetulkan kerana itulah punca segala polemik yang wujud ketika ini?

Masyarakat kita perlu mudahkan serba serbi urusan perkahwinan, bukan untuk membanyakkan perkahwinan untuk halalkan seks tetapi dengan memudahkan perkahwinan daripada tuntutan-tuntutan yang melambatkan perkahwinan.

Hanya orang yang pernah bercinta tahu betapa berisikonya bercinta yang memang mudah menjurus kepada zina. Kalau kita tak permudahkan perkahwinan, yang bercinta akan permudahkan zina. Jika mereka nak sangat berzina, berilah mereka jalan keluar.

Namun rasanya saranan untuk memudahkan perkahwinan tak kiralah untuk peringkat umur muda atau yang dewasa akan mendapat tentangan pihak-pihak tertentu yang mempunyai hujah masing-masing.

Masalahnya, bila terjadi kes anak luar nikah, anak itu pula akan dihukum dan dipandang hina oleh masyarakat, sedangkan kita pun kemungkinannya tak beri peluang mak ayah dia yang mungkin tak mampu berkahwin atas faktor permintaan kewangan atau faktor usia muda lagi.

Inilah amalan yang akan menyeksa masyarakat yang setiap hari dijamu visual-visual penaik nafsu dalam media namun tidak ada jalan keluar yang selamat. Yang menggusarkan, lama kelamaan makin ramailah akan percaya solusi masyarakat barat adalah jalan keluar paling baik untuk diterapkan pada masyarakat kita -

"Jika nak lakukan seks sebelum perkahwinan, pastikanlah gunakan kondom. Ajarkan anak-anak pakai kondom dan didiklah mereka mengamalkan seks yang selamat."

Kita ubah Islam untuk selarikan dengan permintaan masyarakat yang bergelut dengan pelbagai masalah, sedangkan Allah swt. dah tunjuk kalau ikut Islam dari awal, kita takkan ada masalah-masalah yang memerlukan kita bergelut seumur hidup cari jalan penyelesaian, yang sebenarnya tak mungkin dapat kita selesaikan.


5 Adat Perkahwinan Pelik Yang Masih Diamalkan Masyarakat Dunia

Adat perkahwinan merupakan tatacara yang berbeza yang diamalkan berdasarkan budaya, adat, bangsa dan keturunan sesuatu pasangan. Sudah seperti menjadi satu kebiasaan satu pasangan itu perlu melalui pelbagai upacara tertentu yang diwarisi turun termurun dan dipenuhi satu persatu. Kalau tak mertua kecil hati!

Berikut adalah 5 adat ritual perkahwinan paling ganjil yang masih diamalkan oleh masyarakat pelbagai budaya yang hidup di serata dunia.

Wujud satu kaum etnik di China yang masih lagi mengamalkan budaya ini yang berasal ketika Zaman Negeri-Negeri Berperang China atau Warring States. Kaum Tujia yang duduk di daerah Sichuan masih berpegang teguh kepada upacara ini, bagi menandakan kesedihan yang dihadapi gadis kerana akan meninggalkan keluarganya selepas berkahwin.

Bakal pengantin perempuan akan duduk dalam satu dewan dan dimestikan menangis selama lebih sejam dalam 10 hari seorang diri, sebelum ibunya pun turut serta menangis pada hari ke 11 diikuti neneknya. Bagi gadis yang gagal menangis, mereka akan dipandang rendah oleh masyarakat setempat termasuklah keluarganya. Puncanya - jika gagal menangis, itu bermaksud gadis tersebut gembira untuk meninggalkan keluarganya.

Suku etnik Massai di Kenya percaya yang kebahagiaan rumah tangga terletak pada ayah pengantin lelaki. Penganting perempuan dibotakkan kepalanya lalu dilumur kepalanya dengan lemak kambing dan minyak sebagai satu simbol keberkatan.

Selepas selesai upacara mencukur kepala, ayah mertua pengantin perempuan itu akan meludah kepala dan bahagian dada pengantin perempuan untuk memberi mereka nasib baik dan perkahwinan yang berpanjangan.

Habis saja upacara itu, pasangan pengantin akan beredar dan tidak dibenarkan menoleh ke belakang lagi, kerana mereka percaya pengantin yang menoleh ke belakang, akan bertukar menjadi batu. Sebagai penamat, dua hari kemudian, ibu pengantin lelaki pula akan mencukur kepalanya bagi sebegai tanda upacara perkahwinan mereka dah selesai.

Upcara yang digelarkan 'ala kachuu' ini masih lagi diamalkan sehingga sekarang. Walaupun sudah pun diharamkan amalannya, masih ramai rakyat Kyrgyzstan yang meneruskan amalan ini sebagai satu tradisi.

Pihak lelaki akan menculik gadis yang ingin dikahwini sama ada secara sukarela atau paksa dan dikurung di dalam rumah keluarga lelaki dalam sebuah bilik. Gadis itu akan diberikan sehelai selendang yang perlu dia pakai jika dia setuju untuk menjadi isteri kepada lelaki yang menculiknya.

Jika si gadis enggan, pihak keluarganya akan dijemput bagi memujuk gadis tersebut untuk bersetuju. Selalunya, gadis itu akan bersetuju juga akhirnya. Menurut kajian, hampir separuh perkahwinan orang Kyrgyzstan melibatkan penculikan dan 2/3 daripada penculikan itu berakhir dengan perkahwinan paksa.

Kepercayaan Korea memerlukan seseorang pengantin lelaki membenarkan saudara-mara dan rakan-rakannya untuk memukul tapak kaki beliau dengan ikan atau sebatang tongkat sebagai satu simbol kejantanan.

Tradisi yang dinamakan 'falaka' ini diadakan sejurus selepas tamatnya upacara perkahwinan. Pengantin lelaki perlu menanggalkan kasut dan stokin yang dipakai serta kedua-dua kakinya dipegang dan tetamu bergilir-gilir akan menyoal penganting tentang apa saja yang mereka mahu. Jika gagal mendapat jawapan yang memuaskan, pukulan akan dikenakan pada tapak kaki pengantin lelaki tersebut.

Semua pengantin dari suku etnik Tidung yang berasal dari Indonesia, tidak dibenarkan menggunakan tandas selama 3 hari selepas berlangungnya perkahwinan mereka. Mereka percaya dengan mengamalkan pantang larang tersebut, perkahwinan mereka akan kekal bertahan lama dan dihindari nasib buruk.

Dalam tempoj 3 hari tersebut, pengantin baru itu akan diawasi oleh beberapa orang yang ditugaskan memantau tindak-tanduk mereka sebelum dibenarkan mandi selepas menjalani 3 hari tersebut.


Kisah Komuniti Punk Yang Sengaja Dijangkiti HIV

Pada tahun 80-an, rejim komunis Fidel Castro di Cuba tidak menerima dengan baik sesiapa sahaja yang mencuba gaya hidup lain daripada yang lain. Antara golongan yang dikecam itu termasuklah sekumpulan remaja punk yang menggelarkan diri mereka "los frikis".

Disebabkan kumpulan itu mempunyai penampilan yang berbeza dan tidak diendahkan oleh masyarakat, los frikis dilayan dengan teruk sehingga menjadi sasaran dan diganggu oleh pihak polis secara agresif. Mereka tiada tempat tinggal, perlu mengemis untuk mendapatkan makanan, tidak diberikan sebarang keistimewaan seperti kemudahan perkhidmatan kesihatan serta peluang pekerjaan.

Salah seorang anggota kumpulan itu, Gerson Govea menjadi terdesak kerana kesempitan hidup. Apabila dia mendapat tahu rakannya dijangkiti HIV, dia menyuntik diri sendiri dengan darah rakannya supaya virus itu menjangkiti dirinya pula.

Kenapa terdesak sampai begitu sekali? Gerson berbuat demikian supaya dia dapat tinggal di salah sebuah sanatorium yang disediakan untuk penghidap HIV/AIDS.

Lama-kelamaan, ahli los frikis yang lain mula mengikut jejak langkah Gerson iaitu sengaja menyuntik diri sendiri dengan virus HIV. Ini disebabkan kehidupan di sanatorium jauh lebih baik kerana mereka mendapat perlindungan, makanan, perkhidmatan kesihatan dan yang paling penting mereka bebas daripada gangguan.

Buat seketika, ramai frikis yang berjaya tinggal di banyak pusat perlindungan sehingga ia menjadi sebuah parti besar-besaran yang menggembirakan dengan alunan muzik kegemaran mereka. Namun, sudah pasti simptom penyakit AIDS yang dijangkiti mula memakan diri walaupun dengan jagaan kesihatan oleh pihak sanatorium.

Bagi kebanyakan frikis, menyuntik diri dengan virus HIV/AIDS itu merupakan pilihan terakhir sebagai bukti pemberontakan mereka terhadap rejim Castro. Frikis mahu membuat pilihan sendiri bagaimana mereka mahu hidup dan bagaimana mereka akan mati.

Sehingga tahun 2000, hampir kesemua frikis di sanatorium itu mati akibat komplikasi AIDS. Majoriti frikis itu masih muda dan berusia bawah 20 tahun semasa dijangkiti virus itu. Mereka tidak takut untuk menempah maut kerana mempercayai kematian itu hanyalah sebuah pintu yang perlu dilalui.

Dikhabarkan Gerson merupakan salah seorang daripada dua frikis terakhir yang hidup. Walaupun frikis yang hidup lama dengan mempertaruhkan sistem imun diri dan mengalami pelbagai masalah kesihatan sepanjang hayat, mereka masih percaya yang setiap orang perlu mempertahankan pendirian untuk hidup dengan bebas.

Bagi golongan punk di Cuba, walaupun kesemua generasi pertama frikis telah meninggal dunia, legasi keberanian dan kesetiaan mereka tetap akan disanjung dan diingati selama-lamanya.

Banyak pengajaran yang dapat diambil daripada kisah ini. Apa-apapun, cubaan membunuh diri dengan perbuatan yang memudaratkan seperti itu adalah berdosa besar dan sangat dimurkai Allah. Walau seteruk mana pun dugaan yang melanda, hadapilah dengan sabar dan jangan sesekali ambil jalan mudah.


Sejarah Tertubuhnya Australia : Lokasi Buangan Banduan Britain

Penulis pernah tinggal di Australia, dan Australia dikatakan antara negara yang paling rasis di dunia. Mulanya penulis tidak memahami gambaran sebenar, namun setelah menetap lama, barulah penulis perasan. Namun, macam negara-negara lain, tak semua orang Australia begitu.

Orang Australia kulit putih agak rasis terhadap agama Islam dan orang Asia, dan mereka menyuruh orang Islam dan Asia supaya balik ke negara sendiri. Mungkin terlalu banyak populasi Asia di Australia termasuklah Malaysia, Indonesia, Taiwan, Hong Kong, China, Vietnam dan banyak lagi.

Namun apa yang penulis berasa pelik mereka juga melakukan tindakan perkauman terhadap aboriginal (orang asli) di Australia. Kalau diikutkan, mereka sebenarnya yang menumpang di Australia yang merupakan tanah tempat tinggal orang Asli. Ini sedikit sejarah berkenaan bagaimana Australia boleh menjadi negara kulit putih seperti sekarang.

Benua Australia ini sebenarnya sudah didiami oleh manusia 40,000 hingga 60,000 tahun dahulu. Etnik yang pertama sampai dan tinggal di Australia adalah Aboriginal dan juga orang pulau Torres Strait. Orang asli Aboriginal ini berasal kepulauan Indonesia menggunakan bot dan telah hidup di serata Australia.

Hidup mereka amat ringkas dan mudah, dengan memburu dan menangkap ikan, itu sudah mencukupi bagi mereka untuk meneruskan hidup. Mereka juga mencipta boomerang dan tombak bagi tujuan memburu, namun mereka tidak bercucuk tanam dan bagi mereka, tradisi merupakan sesuatu yang sangat dititikberatkan.

Mereka mempunyai agama yang dipanggil "Dreaming" yang mempercayai kejadian bumi dan alam ini melalui roh spirit. Mereka juga mengamalkan seni lukisan sekurang-kurangnya 30,000 tahun dahulu dan terdapat banyak lukisan mengenai Dreaming dilukis pada dinding dan potongan batu di serata Australia. Alat muzik seperti didgeridoo juga merupakan hasil ciptaan orang Asli.

Pelayar British, Kapten James Cook telah sampai di pantai timur Australia yang subur dan menamakan tanah itu sebagai New South Wales (negeri). Beliau juga mengisytiharkan New South Wales milik Britain. Pada tahun 1814, Matthew Flinders, seorang warga British telah menerbitkan peta untuk benua itu dan menamakannya Australia (daripada perkataan Terra Australis yang bermaksud "tanah selatan" dalam bahasa Latin) buat kali pertama yang mana digunakan oleh pihak berkuasa.

Disebabkan penemuan tanah itu oleh Kapten Cook, kerajaan British bercadang untuk menjadikannya sebagai penjara koloni kerana ketika itu mereka tidak dapat menampung banduan (mencuri dan kesalahan lain) disebabkan penjara mereka yang penuh serta kehilangan koloni Amerika yang telah merdeka.

Pada tahun 22 Januari 1788, Kapten Arthur Phillip telah menaikkan bendera British menandakan tibanya mereka di teluk Sydney Cove yang membawa 751 banduan dan 252 tentera laut bersama-sama keluarga mereka. 12 tahun kemudian, tiba lagi 2 kumpulan banduan pada tahun 1790 dan 1791, manakala kumpulan peneroka bebas tiba pada tahun 1793.

Dari tahun 1788 sehingga 1823, tanah koloni New South Wales merupakan tanah jajahan dijadikan penjara untuk menghukum banduan yang rasmi yang kebanyakannya terdiri daripada banduan, tentera dan isteri-isteri tentera.

20% daripada banduan ini adalah wanita dan mereka ini bersama-sama wanita bebas yang mencari kerja dihantar ke "kilang perempuan" yang menghasilkan tekstil. Sejumlah 162,000 orang banduan telah dibawa ke Australia dari tahun 1788 sehingga 1868. 20% daripada banduan-banduan ini adalah wanita. Kapten Arthur Phillip dilantik sebagai Gabenor pertama yang memerintah New South Wales.

Gabenor Phillip kemudiannya menemukan satu sistem buruh yang mana banduan tidak mengira kesalahan diambil bekerja mengikut kemahiran masing-masing antaranya seperti pembuat bata, tukang kayu, jururawat, hamba, pengembala dan petani. Banduan yang berpendidikan diberi kerja menyimpan rekod bagi pentadbiran banduan manakala banduan wanita dianggap paling baik dan berguna sebagai isteri dan ibu, yang mana perkahwinan membebaskan mereka serta merta dari kerja buruh.

Sistem buruh semakin maju menjelang 1810 dan mengembangkan koloni British. Banduan-banduan ini bertanggungjawab dalam pembinaan fasiliti awam seperti jalanraya, mahkamah, hospital dan banyak lagi. Mereka juga bekerja untuk peneroka bebas serta pemilik tanah kecilan.

Kehidupan awal agak sukar kerana kekurangan sumber makanan namun ladang-ladang telah dibina kemudiannya. Bandar-bandar mula terbina dan semakin maju serta perniagaan benang bulu biri-biri yang dihasilkan memberikan pulangan lumayan. Menjelang 1822 Sydney mula dilawati oleh orang-orang dari bandar lain dan menjadi sumber ekonomi tambahan.

Koloni di Hobart telah ditubuhkaan pada tahun 1803 apabila George Bass dan Mathew Flinders berlayar ke selatan Tasmania, manakala Sungai Murray dan tanah yang dinamakan sebagai Victoria (negeri) kini telah diterokai oleh Hamilton Hume dan William Hovell yang mengembara dari Sydney menuju ke selatan.

Menjelang 1826, sebuah kem tentera kecil telah ditubuhkan di Kong George Sound di negeri Western Australia (negeri). Pada tahun 1829, koloni Swan River telah ditubuhkan dan wujudnya bandar Fremantle dan Perth. 7 tahun kemudian satu koloni peneroka bebas telah ditubuhkan di South Australia (negeri) yang bebas daripada banduan Inggeris dan pada 1859 tertubuhnya Queensland (negeri) dan merupakan koloni berasingan.

Orang Asli di Australia telah diusir keluar daripada tanah mereka setelah bandar-bandar dan ladang-ladang kain berkembang ke seluruh Australia. Ramai di antara mereka telah dibunuh manakala yang lain mati akibat kelaparan dan penyakit. Akhirnya, jumlah orang asing dari Eropah telah melebihi populasi orang Asli Australia menjadi seperti pendatang di tanah sendiri.

Begitulah sedikit sebanyak mengenai cerita sejarah tertubuhnya Australia dan kedatangan British ke tanah orang Asli. Entah kenapa mereka begitu gah mendabik dada menghalau orang asing keluar dari Australia sedangkan mereka sendiri merupakan pendatang. Sama seperti kita di Malaysia, tak perlu halau orang asing keluar, kerana semua tanah di bumi ini milik Allah. Kita semua pendatang.


5 Atlet Atau Ahli Sukan Paling Kaya Di Dunia

Ketika kecil sewaktu gigih bermain bola, ramai orang dewasa yang menasihati supaya jangan terlalu leka bermain dan lebih tumpukan perhatian terhadap pelajaran. Sebabnya, bermain bola hanya untuk suka-suka dan tidak boleh dibawa ke mana-mana dan hanya pelajaran yang mampu memberikan masa depan yang cerah.

Namun, ianya tidak 100% benar, kerana kini zaman sudah berubah dan atlet merupakan antara manusia paling untung jika kita bercakap mengenai perolehan gaji, dan juga bekerja dengan melakukan apa yang kita minat. Dengan hanya bersukan yang sememangnnya menjadi minat, ditambah pula dengan gaji yang tinggi, bahagianya hidup.

iluminasi.com ingin berkongsi 5 atlet yang mendapat perolehan tertinggi di dunia bagi tahun 2017.

Pemain yang mempunyai 27.2 purata mata yang dijaringkan setiap perlawanan menduduki tangga ke-5 atlet paling kaya di dunia 2017. Pada tahun 2016, Kevin Durant mengejutkan seluruh media dan peminat sukan bola keranjang selepas meninggalkan kelab Oklahoma City dan menandatangani kontrak 2 tahun bersama Golden State Warriors menjelang musim 2016-2017. Beliau yang merupakan atlet ke-5 terkaya dan atlet bola keranjang ke-2 terkaya di dunia memperoleh sebanyak RM259 juta bagi tahun 2017.

56% daripada jumlah perolehan Kevin Durant pada tahun 2017 adalah melalui tajaan yang mana melebihi daripada gajinya sebagai pemain bola keranjang untuk Golden State Warriors. Antara jenama-jenama yang menaja Kevin adalah Nike, Beats, American Family Insurance, BBVA, Sparkling Ice, Panini dan NBA 2K.

Namun, beliau tidak hanya mengharapkan pulangan daripada kedua-dua sumber ini sahaja dimana Kevin telah melabur ke dalam Player's Tribun, Acorns, Postmates dan JetSmarter. Pada tahun 2014, Kevin Durant telah menyambung kontrak bersama Nike sehingga tahun 2024 yang bernilai RM1.28 billion, walaupun jualan kasut signature Kevin menurun untuk dua tahun yang lalu.

Berada di tempat ke-4 dalam senarai ini, namun Roger Federer tetap merupakan pemain tenis profesional terkaya di dunia. Dengan memperoleh RM274 juta pada tahun 2017, pemain kelahiran Switzerland ini juga merupakan pemain yang memenangi gelaran Grand Slam terbanyak dalam sejarah dengan 19 kali, meninggalkan pencabar terdekat iaitu Rafael Nadal dengan 16 gelaran.

Tidak seperti atlet lain dalam senarai ini, Roger Federer hanya memperoleh sebanyak RM25.68 juta hasil daripada kemenangan kejuaraan tenis dan ini dikira terlalu sedikit, iaitu suku daripada gaji Kevin Durant. Beliau yang menjuarai Australia Open pada tahun 2017 hanya membawa pulang RM12 juta sahaja.

Namun, apa yang membuatkan Federer berada di senarai ini adalah jumlah yang diperolehinya melalui penajaan yang berjumlah sebanyak RM248 juta, yang merupakan nilai tajaan tertinggi di antara kelima-lima atlet dalam senarai ini. Penaja terbaru Federer adalah jenama pasta Barilla dengan perjanjian selama 5 tahun berjumlah RM171 juta. Penaja-penaja lain antaranya Nike, Wilson, Credit Suisse, Mercedes, Rolex, Lindt, Jura, Moet & Chandon, Sunrise dan juta NetsJets.

Jumlah wang yang diperolehi Federer sepanjang karier profesionalnya adalah sebanyak RM445 juta, namun sangat kecil jika hendak dibandingkan dengan hasil tajaan yang diterimanya.

Musuh tradisi Cristiano Ronaldo, Lionel Messi berada di tangga ketiga sebagai atlet paling kaya di dunia 2017. Bintang Barcelona dan Argentina ini memperoleh sebanyak RM348.8 juta bagi tahun 2017, peningkatan sebanyak RM33 juta dari tahun 2016. Gajinya di Barcelona adalah sebanyak RM3.64 juta seminggu atau RM14.5 juta sebulan.

Daripada jumlah RM348.8 juta yang diperolehi Messi, 33% daripadanya iaitu RM115 juta adalah daripada tajaan yang diterimanya. Antara syarikat yang menaja Lionel Messi adalah Adidas, EA Sport, Turkish Airlines, Herbalife, Gillette da juga Pepsi.

Beberapa bulan selepas Ronaldo diberitakan menandatangani perjanjian seumur hidup bersama Nike, Lionel Messi juga dikatakan menandatangani perjanjian yang sama di Sepanyol bersama Adidas, namun tidak dikhabarkan berapa jumlahnya.

Icon sukan bola keranjang ini menduduki tempat kedua atlet terkaya di dunia dengan jumlah keseluruhan yang diperolehi pada tahun 2017 sebanyak RM369 juta. Kontrak bersama pasukan Cleveland Cavaliers telah disambung lagi 3 tahun dengan perjanjian kontrak yang memberi pulangan sebanyak RM428 juta selepas berjaya membantu pasukan tersebut menjulang kejuaran NBA buat kali pertama dalam sejarah.

Gaji beliau sebanyak RM133.5 juta pada musim ini telah menjadikan LeBron sebagai pemain NBA ke-3 yang memperolehi gaji melebihi RM128 juta selepas Michael Jordan dan Kobe Bryant. Tidak cukup dengan itu, jumlah perolehan daripada tajaan LeBron melebihi gajinya sebagai pemain bole keranjang iaitu sebanyak RM235.4 juta.

Antara penaja-penaja LeBron James adalah Coca-Cola, Nike, Samsung, Beats, Audemars Piguet, Dunkin Donuts dant Tencent. LeBron juga mempunyai syarikat produksi iaitu SpringHill Entertainment dan sebahagian daripada kumpulan pelabur bagi restoran Blaze Pizza yang mempunyai 17 buah cawangan di Chicago dan Florida.

Dalam 14 tahun karier LeBron sebagai pemain bola keranjang, beliau telah memperoleh RM2.91 billion, yang mana hannya 29% sahaja datang daripada gajinya sebagai atlet.

Memang sudah dijangkakan, akan berada di tangga pertama senarai atlet paling kaya di dunia tahun 2017, Cristiano Ronaldo. Boleh dikatakan beliau adalah atlet yang paling terkenal di atas muka bumi ini dengan followers di Instagram sebanyak 107 juta yang merupakan di tangga ke-3 individu yang mempunyai followers Instragram terbanyak di dunia, selepas Selena Gomez (124 juta followers) dan Arianna Grande (111 juta followers)

Ronaldo sudah menjadi atlet yang terkaya di dunia bagi 2 tahun berturut-turut iaitu bagi 2016 dan 2017. Jumlah keseluruhan yang diperolehi Ronaldo untuk tahun 2017 adalah sebanyak RM398 juta. Jumlah itu termasuk gajinya sebagai pemain bola sepak di kelab gergasi Real Madrid dan juga tajaan.

Antara penaja Ronaldo termasuklah Nike, Clear, Toyota, Emirates, Herbalife, Tag Heuer, Castrol, Soccerade, KFC, Emporio Armani, Banco Espirito Santo, Samsung, Abbott Labs, Konami dan MTG. Jumlah keseluruhan tajaan ini berjumlah RM150 juta bagi tahun 2017.

Selain itu, beliau juga mempunyai perniagaan lain seperti jenama CR7 yang mempunyai produk seperti kasut, pakaian dalam, minyak wangi, seluar jeans dan juga hotel. Pada hujung tahun 2016, Nike telah mengumumkan perjanjian seumur hidup bersama Cristiano Ronaldo yang dikatakan bernilai RM4.28 billion. Apa la nak buat dengan duit sebanyak ni kan?


Saintis Barat Kini Boleh Mengubah Genetik Embrio Manusia - Teknologi CRISPR

Sekumpulan saintis di Oregon, Amerika Syarikat telah menggemparkan dunia dengan mengubah DNA embrio manusia menggunakan teknik pengeditan genom revolusioner CRISPR-Cas9.

Kumpulan ahli biologi itu diketuai oleh Shouhkrat Mitalipov dari Oregon Health and Science University. Eksperimen mereka dilaporkan penting untuk mengetahui sama ada teknologi mampu membuat pembetulan pada DNA embrio bermasalah dengan selamat dan tepat.

Sebelum ini, eksperimen menggunakan CRISPR untuk mengubah DNA embrio manusia telahpun dijalankan di China pada tahun 2015. Ketika itu, mereka menggunakan embrio dengan kecacatan genetik serius yang diperolehi dari makmal klinik kesuburan.

Dalam eksperimen terbaru ini pula, Mitalipov dan pasukannya mencipta embrio manusia menggunakan sperma yang didermakan oleh lelaki dengan DNA mutasi genetik. Lelaki ini mewarisi penyakit jantung jarang berlaku yang dinamakan kardiomiopati hipertrofi di mana ia hanya terjadi kepada 1 dalam setiap 500 orang dan menjadi punca jantung terhenti secara tiba-tiba walaupun pada usia muda.

Dikhabarkan pasukan Mitalipov 'berjaya' dengan eksperimennya kerana menghasilkan gen dengan kesan edit yang tepat dan telah mengelakkan terjadinya "mozekisme" di mana hanya beberapa sel dalam embrio yang mengalami perubahan yang diinginkan.

Walau bagaimanapun, embrio yang diedit daripada eksperimen itu tidak dibenarkan membesar kerana perubahan pada DNA embrio akan menyebabkan perubahan sel-sel yang menghasilkan sperma dan telur. Oleh sebab itu, jika dibiarkan embrio itu membesar dan dilahirkan sehingga dewasa, setiap keturunannya juga akan mewarisi perubahan genetik itu. Situasi ini dipanggil "germline engineering" yang menyebabkan para saintis hangat berdebat kerana ia boleh mengubah generasi dan arah evolusi manusia.

Eksperimen ini juga mencetuskan amaran tentang "designer babies" di mana ibu bapa mungkin boleh mengedit embrio IVF mengikut kesesuaian dan citarasa masing-masing dengan menambah, membuang atau mengubah gen mengikut ciri-ciri tertentu.

Memanglah bagus niat asal kajian ini ingin membantu pasangan yang mempunyai masalah genetik memiliki anak yang sihat dan tidak mempunyai sebarang penyakit serius. Namun, masih terlalu banyak lagi aspek yang perlu dikaji dengan lebih mendalam. Langkah kawalan untuk jangka masa panjang juga perlu diambil agar tidak ada mana-mana pihak yang mengambil kesempatan mengubah ciptaan Allah SWT dengan sengaja.

Walaupun di Amerika kesemua embrio yang telah diedit dalam makmal tidak boleh dibiarkan membesar menjadi seorang bayi, harap-harap tidak ada saintis dari negara lain yang mahu buat kerja gila sengaja mengimplan embrio tersebut untuk dibesarkan. Takut ada seorang Wolverine atau Cyclops pula yang bakal dilahirkan kelak.


7 Sebab Kenapa Bela Kucing Membuatkan Anda Lebih Sihat

Adakah anda pencinta kucing dan mempunyai banyak kucing? Atau rakan anda mempunyai kucing yang banyak? Pasti anda akan dapat lihat persamaan pada mereka-mereka yang pencinta kucing ini, kan? Mereka lebih ceria, tenang dan manja, betul tak?

Kucing sememangnya terkenal dengan kelebihan mereka iaitu sangat comel dan manja. Mereka juga mempunyai perwatakan yang sangat kelakar dan menghiburkan yang mampu menceriakan sesiapa sahaja.

Walaupun kadang-kadang mereka agak nakal dengan mencakar sofa atau "melabur" merata-rata, namun terdapat banyak lagi kelebihan yang terdapat pada kucing yang mampu membantu membaikkan kehidupan manusia.

iluminasi.com ingin berkongsi 7 manfaat kesihatan yang anda boleh dapat dengan membela kucing.

Memelihara kucing di rumah dapat membantu dalam menenangkan kanak-kanak yang mengalami autisma. Kucing bukan sahaja dapat menjadi rakan dan peneman mereka, malah membantu komplikasi yang mereka hadapi. Tiada apa yang lebih efektif dan semulajadi dalam membantu kanak-kanak autisma untuk lebih tenang daripada ditemani oleh haiwan comel ini. Saintis-saintis percaya ini adalah salah satu manfaat kesihatan mempunyai kucing.

Kucing biasanya mengeluarkan bunyi purr lebih-lebih lagi ketika mereka sedang tidur. Bunyi ini bukan sahaja dapat menenangkan saraf-saraf kita tetapi juga boleh menjadi penawar. Bunyi purr ini mempunyai julat frekuensi terapi antara 35 hingga 150 Hz yang menjadi agen penawar kepada tulang. Bukan itu sahaja, bunyi ini dapat menghilangkan rasa sakit, membantu memperbaiki otot dan tendon.

Kehadiran kucing ketika bayi sedang membesar dapat menguatkan daya tahan badan mereka. Bayi yang terdedah terhadap kucing dalam tahun pertama mempunyai risiko lebih rendah untuk terkena jangkitan, alahan dan masalah saluran pernafasan. Terdapat bukti yang menunjukkan kanak-kanak yang membesar bersama haiwan peliharaan lebih sihat daripada mereka yang tidak.

Perasan atau tidak, meluangkan masa bersama kucing anda dapat meningkatkan mood anda, yang mana ia menyebabkan berlakunya rembesan serotonin. Serotonin dianggap sebagai pengstabil mood semulajadi yang membantu mengurangkan kemurungan dan mengawal kebimbangan.

Apabila tahap serotonin dalam badan anda meningkat, mood anda menjadi semakin ceria seterusnya menjadikan badan dan kesihatan serta hari anda lebih baik.

Dengan kehadiran kucing di persekitaran anda, badan anda akan merembeskan hormon oxytoxin yang bertanggungjawab mengawalselia kasih sayang dan kepercayaan. Jika anda berasa tertekan, kecewa atau marah, bercakap dengan kucing boleh membantu anda. Anda akan berasa lebih lega kerana dapat meluahkan perasaan anda tanpa dihakimi, tak seperti luahkan perasaan kepada manusia.

Kucing dapat membantu mengurangkan tahap cortisol dalam badan, yang mana terhasil disebabkan tekanan. Apabila tahap kortisol semakin berkurang, tekanan akan berkurangan dan anda akan rasa lebih tenang. Tekanan ini boleh menyebabkan penyakit seperti sakit kepala, kemurungan serta kematian pramatang. Selain itu, kortisol ini dapat menggemukkan badan anda, jadi dengan adanya kucing di rumah, secara tak langsung anda boleh kurus!

Mereka yang mempunyai kucing dirumah lebih kurang berisiko sebanyak 30% untuk mengalami strok. Bagaimana? Tidak dapat dinafikan kucing dapat membantu manusia menghilangkan tekanan dan membuatkan anda berasa lebih tenang, yang mana tekanan adalah antara penyebab masalah jantung. Masalah jantung merupakan antara masalah penyebab kematian tertinggi di dunia, jadi dengan membela kucing, anda dapat menjaga jantung anda dengan lebih baik.


Bagaimana Orang Turki Uthmaniyyah Berkasih Sayang Sesama Makhluk

Pada zaman Empayar Uthmaniyyah dahulu, ramai orang yang membina istana miniatur yang rumit dan sangat berseni untuk kediaman burung-burung. Terdapat beberapa lagi peninggalan rumah burung yang telah dibina oleh orang terdahalu yang masih kekal di Turki pada hari ini. Rumah burung kebanyakkannya ditempatkan di dinding luar struktur bangunan yang terletak di sekitar bandar utama seperti masjid, rumah penginapan, jambatan, perpustakaan, sekolah dan binaan air pancut.

Sehingga hari ini, terdapat hampir setiap bandar di Turki yang masih mempunyai beberapa contoh jenis peninggalan senibina burung yang menarik ini. Istana burung yang tertua dibina adalah pada abad ke-16 yang berada di Jambatan Büyükçekmece, Istanbul.

Bukan sahaja mereka menyediakan tempat kediaman serta perlindungan burung, struktur ini juga memenuhi tujuan kerohanian iaitu mereka yakin dengan membuat amal baik kepada setiap makhluk pasti diberi balasan yang baik.

Rumah burung mempunyai pelbagai nama yang berbeza sejak bertahun-tahun dahulu seperti "kuş köşkü", "güvercinlik" dan "serçe saray". Walaubagaimana cara anda menyebut nama rumah burung tersebut, satu perkara yang pasti tersentuh di hati anda iaitu setiap kepingan seni bina yang mengasyikkan ini akan menggalakkan sifat kasih sesama makhluk di kalangan masyarakat Turki dan merupakan satu perkara yang baik untuk bandar dan juga burung-burung yang mempunyai kediaman yang telah siap dibina.


Berapa Harga Baju T-Shirt Kelabu Yang Dipakai Mark Zuckerberg?

Sebagai seorang usahawan dan ikon dunia, gaya hidup pemilik Facebook, Mark Zuckerberg sentiasa menjadi tumpuan.

Walaupun memiliki aset berbilion dollar, beliau terkenal dengan gaya hidup yang serba sederhana dengan seorang isteri, seorang anak dan anjing peliharaannya. Dari segi penampilan pula, beliau sering kelihatan berpakaian ringkas dan lebih gemar memakai pakaian yang sama hampir setiap hari.

Dalam satu wawancara pada tahun 2014, apabila ditanya mengapa beliau memakai pakaian yang sama hampir setiap hari beliau menjawab: "Saya mahukan kehidupan yang mudah . Oleh itu, saya perlu membuat sedikit keputusan terutamanya berkaitan pakaian yang perlu dipakai setiap hari supaya tenaga saya dapat digunakan untuk perkara lain yang lebih penting"

Di Malaysia, kita sering mendengar para usahawan menggunakan ayat-ayat seperti ini:

Kenyataan ini sememangnya salah sama sekali. Walaupun baju t-shirt tersebut nampak 'simple', ianya tidak bermakna harganya murah.

Sebenarnya baju yang dipakai Mark Zuckerberg tersebut berharga $400 - $600 dan dihasilkan pereka fesyen Brunello Cucinelli. Terkejut bukan?

Jika anda ke laman web rasmi Brunello Cucinelli anda akan dapati harga ini sangat munasabah. Sebuah topi musim sejuk juga sudah dijual pada harga $350. Harga untuk baju cardigan? $3000.

Sebagai seorang ikon yang menjadi perhatian media, seseorang seperti Mark sebolehnya akan mengelakkan diri daripada memakai pakaian yang menonjolkan jenama tertentu. Ianya seperti beliau memberi rekomendasi dan pengiklanan percuma bahawa pakaian yang dipakainya itu sangat bagus.


Fahami Kebaikan Dan Keburukan Jenis Gula Yang Anda Ambil - Makrifat Gula

Sama ada anda sukakan benda yang manis-manis atau tidak, tidak dinafikan gula memainkan peranan penting dalam kehidupan seharian. Boleh dikatakan semua benda yang kita makan mengandungi gula. Daripada coklat, air soda sehinggalah ke makanan sihat seperti tomato dan buah epal.

Tapi anda perlu fahami bahawa setiap gula berlainan dan diproses oleh tubuh dengan cara yang berbeza. Ada gula yang 'baik' dan sangat diperlukan untuk metabolisme badan, manakala ada juga gula 'jahat' yang menyumbang ke arah obesiti, sakit jantung dan barah.

Mengenali jenis-jenis gula bukan sahaja penting, malah ia mampu menyelamatkan nyawa dan juga ukur lilit pinggang anda. Baca lebih lanjut untuk mengenal pasti empat kategori gula yang kita selalu jumpa setiap hari:

Kategori pertama ini merupakan bentuk gula paling asas dan terdapat dalam setiap sel tubuh badan manusia. Ia juga dijumpai dalam hampir kesemua makanan yang mengandungi unsur karbohidrat seperti roti, cendawan, mi dan susu.

Tubuh manusia akan menguraikan semua jenis gula kepada glukosa yang akan digunakan sebagai tenaga. Glukosa ini merupakan gula ringkas dan lebih dikenali sebagai "gula darah" kerana ia adalah gula yang sentiasa bergerak melalui salur darah anda.

Kategori kedua iaitu fruktosa juga merupakan sejenis gula ringkas yang ditemui dalam kebanyakan sayur-sayuran dan buah. Madu asli juga mengandungi fruktosa.

Walaupun ia merupakan sejenis gula ringkas, ia lebih sukar diuraikan berbanding glukosa kerana ia perlu diproses oleh hati sebelum ditukarkan menjadi tenaga. Ia bersifat lebih cenderung kepada lemak berbanding karbohidrat, tidak merangsang penghasilan insulin dan juga tidak membebaskan hormon ghrelin yang mengawal tenaga dan rasa lapar.

Gula ini merupakan kombinasi antara glukosa dan fruktosa (kategori ketiga), kebiasaannya dalam nisbah 50:50. Ia lebih dikenali sebagai gula pasir yang dihasilkan daripada tebu atau bit gula (sugar beets) yang ditanam di seluruh dunia.

Apabila sukrosa ditambah ke dalam makanan, tubuh manusia perlu memprosesnya menggunakan kedua-dua kaedah. Glukosa akan terus ditukarkan menjadi tenaga manakala fruktosa pula akan diasingkan dan dihantar ke hati untuk diproses sebagai penyimpanan lemak.

Kategori keempat inilah gula yang paling popular dewasa kini sehingga menjadi bahan pemanis paling selalu digunakan dalam makanan. High-fructose corn syrup (HFCS) ini dihasilkan daripada jagung dan mempunyai kepekatan berbeza sehingga boleh mencecah 90% fruktosa.

Sama seperti sukrosa, tubuh akan memproses glukosa menjadi tenaga manakala gula selebihnya akan disimpan sebagai lemak untuk digunakan sebagai tenaga pada masa kemudian. Ia jugalah penyebab badan anda tiba-tiba berasa amat letih akibat makan terlalu banyak gula. Fenomena ini dipanggil 'sugar crash' atau hipoglisemia reaktif.

Dua kategori gula pertama (glukosa dan fruktosa) merupakan gula semula jadi yang terhasil daripada makanan yang anda makan. Kedua-dua gula ini ditemani oleh protein, serat, mineral dan vitamin yang diperlukan oleh metabolisme tubuh untuk berfungsi dan menjamin kesihatan.

Misalnya, apabila anda memakan sebiji epal, anda bukan sahaja mendapat fruktosa malah serat dan pelbagai jenis vitamin seperti vitamin A, B, C, fitonutrien, pektin, kuersetin dan juga flavonoid. Ini bermakna proses penghadaman akan menjadi lebih perlahan dengan membenarkan tubuh untuk menguraikan gula perlahan-lahan secara semula jadi untuk ditukarkan menjadi glukosa. Penyimpanan lemak juga amat sedikit kerana tubuh bukan berada dalam keadaan terburu-buru.

Sebaliknya, apabila anda mengambil sukrosa atau sirap jagung berfruktosa tinggi seperti bar coklat atau pemanis yang tidak mempunyai kandungan serat atau nutrien lain, tubuh akan tergopoh-gapah mencerna makanan itu sehingga menyebabkan gula darah melonjak naik dengan cepat.

Pankreas kemudian akan bertindak balas dengan menghasilkan insulin dengan amat banyak untuk menentang kenaikan gula dalam darah. Situasi ini akan menghentikan proses penukaran gula kepada tenaga.

Anda juga perlu ingat bahawa hati merupakan satu-satunya organ yang boleh menghadam fruktosa. Jadi, bila ia terlampau kuat bekerja, ia hanya akan menukarkan lebihan gula ke dalam bentuk lemak.

Pada ketika ini, tubuh tidak akan mendapat isyarat yang ia memerlukan apa-apa lagi tenaga. Inilah keletihan 'sugar crash' yang sering terjadi selepas anda meminum dua atau tiga tin air berkarbonat.

Memandangkan gula kilang atau gula yang diproses ini dimetabolismekan dengan terlalu cepat menjadi tenaga dan lemak, badan anda tidak akan berasa kenyang dan mendorong anda untuk makan lebih banyak. Jika makanan yang anda makan itu juga mengandungi banyak gula yang diproses, kitaran ini tidak akan berhenti.

Oleh sebab itulah anda perlu mengenal pasti jenis gula yang anda ambil dalam diet seharian. Ini disebabkan gula yang diproses ini menjadi salah satu punca utama kegemukan di seluruh dunia. Seperti yang kita sedia maklum, obesiti merupakan salah satu punca penyakit kronik termasuklah kencing manis, penyakit kardiovaskular dan kanser.

Peningkatan penggunaan gula yang diproses ini mungkin disebabkan kos penghasilannya yang rendah dan amat mudah untuk ditambah ke dalam produk makanan. Namun ia amat berbahaya kerana merosakkan kesihatan umat sejagat dan mencipta generasi baru yang ketagihan gula sebegini.

Bayangkanlah anda suka makan makanan tinggi gula, ditambah pula dengan makanan tinggi lemak dan garam. Manalah tak dapat macam-macam penyakit kan?

Apa kata mulai dari sekarang, kurangkan (atau sebaik-baiknya elakkan) pengambilan gula sukrosa dan HFCS jika anda mahukan kehidupan yang sihat. Sebaliknya, ambillah makanan yang mengandungi gula semula jadi seperti buah-buahan dan sayur-sayuran.

Selain memberi serabut diet harian, ia juga bersifat antioksida yang boleh merendahkan paras kolestrol dan mengurangkan risiko penyakit barah.


Cabaran Dan Acara Larian Paling Sukar di Dunia - Barkley Marathon

Bagi sesetengah manusia, menamatkan acara larian marathon sejauh 42km adalah sesuatu yang sukar. Ianya memerlukan latihan yang cukup untuk memastikan tubuh badan mampu berlari dalam masa yang lama.

Sekiranya acara larian yang mempunyai jarak 42km dikenali sebagai marathon, acara yang mempunyai jarah melebihi 42km pula dikenali sebagai ultramarathon.

Walaupun acara ini seakan-akan gila, ultramarathon mempunyai peminatnya yang tersendiri. Maka tidak hairanlah ada yang sanggup berlari 50km, 100km ataupun 100miles (lebih kurang 160km).

Antara acara ultramarathon yang popular kerana kesukarannya adalah Ultra Trail Mont Blanc (UTMB), Hardrock Hundred Mile Endurance Run (Hardrock 100) dan Hardrock Hundred Mile Endurance Run.

Dalam banyak-banyak acara Barkley Marathon mungkin boleh dikatakan acara ultramarathon paling gila. Ini beberapa fakta menarik mengenai acara ini:

1. Dalam acara ini, setiap peserta perlu berlari sebanyak 5 pusingan di mana setiap pusingan adalah kira-kira 20miles (~32km) dan setiap pusingan adalah melalui laluan yang berbeza.

2. Sejak dianjurkan pada tahun 1986, hanya 15 orang yang berjaya menamatkan acara larian ini. Acara ini telah direka oleh Lazarus Lake.

3. Beliau sendiri tidak pernah menghabiskan acara larian ini. Paling banyak beliau cuma pernah menghabiskan 2 pusingan sahaja.

4. Alat sokongan GPS tidak dibenarkan untuk digunakan. Peserta perlu menggunakan kompas dan mengikut petunjuk (clue) yang diberikan apabila memulakan sesuatu pusingan).

5. Proses pendaftarannya sangat unik dimana tiada laman web khas untuk mendaftar. Setiap peserta perlu mencari sendiri Lazarus Lake untuk mendapatkan emel beliau untuk menghantar permohonan untuk mendaftar.

6. Setiap peserta yang memohon untuk mendaftar perlu menghantar emel disertakan dengan karangan yang bertajuk

7. Selain itu, peserta juga perlu menandatangani perjanjian sebelum dibenarkan bertanding. Isi kandungan surat tersebut antara lainnya berbunyi:

8. Peserta perlu menghabiskan 5 pusingan dalam tempoh 60 jam (12 jam setiap pusingan).

9. Dalam setiap pusingan, peserta perlu mendapatkan kesemua 13 petunjuk untuk menamatkan pusingan tersebut. Di permulaan setiap pusingan, mereka akan diberikan satu nombor unik dan setiap petunjuk yang diikuti haruslah berpandukan kepada nombor yang diberi.


5 Kedai dan Pasar Paling Pelik Yang Ada di Seluruh Dunia

Kita pergi pasar untuk beli ikan, ayam, udang dan sayur. Kalau kita ke kedai pula, selalunya untuk membeli barangan harian. Walaupun begitu, ada juga pasar dan kedai yang menjual barangan pelik, malahan ada juga yang 'menjual' manusia di merata tempat lain. Mesti tak sangka kan?

Berikut adalah 5 pasar paling pelik yang ada di seluruh dunia yang menawarkan barang-barang jualan, yang pelik.

Terletak di Lome di negara Togo, pasar ini adalah pasar terbesar dunia dalam penjualan barangan melibatkan ilmu voodoo. Barang-barang jualan yang ada terdiri daripada kepala binatang-binatang sehinggalah tengkorak dan tulang manusia.

Komuniti di Afrika yang masih lagi mengamalkan ilmu voodoo atau mana-mana penganut agama Vodoun sudah pasti tidak akan melepaskan peluang membeli belah di sini bagi membantu amalan ilmu mereka. Cuma apabila berkunjung ke pasar terbuka ini, pastikan anda mempunyai deria pernafasan yang kuat kerana baunya amat-amat menyucuk.

Di daerah La Paz, Bolivia terdapat satu lokasi tumpuan pelancong. Majoriti peniaga di situ menjual pelbagai bahan mentah yang digunakan dalam upacara keagamaan Aymara. Antara bahan yang dijual adalah haiwan-haiwan kering seperti katak, kura-kura dan llama, herba dan ubatan tradisional.

Bahan paling popular yang kerap dibeli adalah llama kering yang banyak digunakan sebagai penyembahan kepada dewa yang menjaga rumah mereka. Penduduk di situ percaya dengan menanam llama kering di tiang rumah mereka, pembinaan rumah dan keselamatannya tidak tergugat.

Di Kalaidzhi, Bulgaria, sebuah komuniti Kristian Ortodoks percaya amalan turun temurun mereka selama ini perlu dikekalkan. Semua gadis di sana ketika mengalami darah haid kali pertama akan dihentikan daripada sekolah untuk dijual sebagai pengantin dalam satu acara yang disertai ramai orang. Nak faham macam mana situasinya? Bayangkan car boot sale tapi yang dijual adalah gadis.

Diadakan sehingga 4 kali setahun bergantung kepada 'bekalan', gadis akan dipakaikan dengan pakaian cantik dan dipamerkan kepada mana-mana keluarga lelaki yang berminat hendak memperisterikan anak mereka. Jika keluarga lelaki berkenan, mereka boleh tawar menawar sehingga bersetuju dengan satu harga. Dengan harga sehingga lebih RM10 ribu seorang sehingga mencecah RM26 ribu, tak pastilah apa yang berlaku pada gadis yang 'tidak dapat dijual.'

Deyrolle adalah salah satu ikon bandar Paris. Pernah terbakar pada tahun 2008 sehingga mengakibatkan kemusnahan besar 90 peratus, sejarah Deyrolle bermula 177 tahun dahulu. Dari luar, Deyrolle kelihatan seperti sebuah muzium binatang yang telah diawet, namun semua yang berada di dalamnya adalah untuk dijual.

Jika anda adalah peminat koleksi patung haiwan yang sudah diawet dan mahu memiliki seekor harimau untuk dipamerkan dengan bangganya dalam rumah anda, berkunjunglah ke Deyrolle. Namun perlu diingatkan, harganya agak mahal. Barang berkualiti.

Ini adalah kedai paling sesuai untuk mereka yang mempunyai hobi pelik. ROPE adalah syurga bagi manusia-manusia yang punya keinginan ganjil terhadap gadis. Saiz premis yang kecil dipenuhi dengan pakaian seragam sekolah wanita. Nak uniform apa? Semuanya ada untuk memenuhi fantasi dan yang uniknya, kebanyakan pakaian di situ dijual selepas dipakai tanpa dibasuh terlebih dahulu.

Produk paling laku di ROPE adalah seluar dalam gadis yang dijual tanpa dibasuh, beserta dengan gambar pemilik asal seluar dalam tersebut. Dengan harga sekitar RM200, terdapat label pada bungkusan seluar dalam tersebut menandakan dah berapa hari seluar dalam tersebut digunakan.

Semakin busuk dan kotor, semakin tinggi harga seluar dalam tersebut. Yang lebih menarik, jika ada wanita yang mahu menjual produk mereka di sana, ia dibenarkan dengan syarat seluar dalam tersebut perlu ditanggalkan di depan tuan punya kedai, bagi memastikan keasliannya.


5 Universiti Terbaik Di Malaysia Dalam Bidang Kejuruteraan

Bidang kejuruteraan merupakan salah satu bidang pilihan ramai atas faktor kerja professional yang menarik serta prospek pendapatan yang baik. Di Malaysia, terdapat banyak sebenarnya pilihan untuk bakal-bakal jurutera merealisasikan cita-cita mereka.

Berikut adalah 5 universiti terbaik bagi calon jurusan kejuruteraan untuk melanjutkan pendidikan mereka bagi mempunyai bekalan terbaik sebelum menempuh alam professional, mengikut kaji selidik Quacquarelli Symonds atau lebih dikenali sebagai QS bagi tahun 2017.

Mendapat tempat ke 35 dunia dalam bidang kejuruteraan, Universiti Malaya adalah pilihan utama pelajar yang bercita-cita hendak menjadi jurutera. Ada 5 kursus ijazah sarjana muda kejuruteraan yang ditawarkan dengan durasi pengajian selama 4 tahun.

Diletakkan dalam kedudukan 90 dunia, UTM sememangnya memberi penekanan kepada bidang kejuruteraan sebagai asas. Terdapat 4 fakulti yang benar-benar fokus pada bidang kejuruteraan sivil, elektrikal, kejuruteraan kimia dan juga mekanikal.

USM pada tangga 93 patut menjadi destinasi pilihan anda jika anda berminat hendak menceburi bidang kejuruteraan kapal terbang. Terdapat 6 fakulti di USM menawarkan kursus kejuruteraan dan ada dua yang cukup unik, kursus kejuruteraan aeroangkasa dan kursus kejuruteraan mineral dan bahan.

Dengan menggabungkan dua jurusan dalam fakulti yang dinamakan Fakulti Kejuruteraan dan Alam Bina, UKM yang berada dalam carta pada nombor 135 dunia, UKM menawarkan kursus dalam bidang elektronik, elektrikal dan kimia bagi mereka yang berminat.

UPM yang terletak di Serdang menduduki tangga ke 145 dunia merupakan sebuah universiti antara yang menawarkan kursus kejuruteraan terbesar di negara kita. UPM menawarkan kursus dalam bidang aeroangkasa, sivil, pertanian dan biosistem, elektrik & elektronik, kimia, mekanikal, pemprosesan makanan serta sistem komputer.

Itulah 5 universiti terbaik di Malaysia (berdasarkan statistik 2017) untuk mereka yang bercita-cita hendak menjadi seorang jurutera. Pada hemat saya, tidak ada banyak bezanya antara kualiti kelima-lima universiti tersebut dan kriteria yang perlu anda ambilkira, adalah penawaran kursus yang dekat dengan diri anda.


Sejarah "Slurpee" - Minuman Yang Mampu Membuatkan Otak Kita Beku Dalam Senyuman

Siapa sini belum pernah beli Slurpee dari rangkaian kedai 7-Eleven? Sebut saja Slurpee dah boleh terasa dah manis ais lembut dalam mulut yang datang dalam pelbagai perisa dan diminum dengan penyedut unik yang tak tahu lah nak digelarkan apa "straw+sudu" atau "sudu+straw."

"Slurpee" yang kita kenali ini mempunyai sejarah yang agak panjang dan menarik. Seperti banyak ciptaan-ciptaan hebat, Slurpee adalah produk yang datang tanpa diduga dan tidak disengajakan.

Pada hujung era 1950, Omar Knedlik adalah salah seorang pemilik kedai Dairy Queen di Kansas City. Kedai Knedlik memiliki pelbagai jenis menu dan salah satunya pastilah, air soda atau ikut kita, air gas. Air gas yang dijual disimpan dalam mesin di kedainya namun mesin tersebut kerap mengalami kerosakan sehinggakan Knedlik terpaksa menyimpan bekalan air sodanya di dalam peti sejuk beku.

Ketika itu air soda disimpan dalam botol kaca dan apabila penutup botol yang diperbuat daripada tin dibuka, air soda di dalam botol tersebut menjadi sedikit beku tetapi masih lagi mampu diminum.

Apabila air soda dalam botol tersebut dijual pada pelanggan, dengan tiba-tiba makin ramai pula pelanggan yang nak air soda mereka dalam bentuk tersebut, tidak cair sangat, tidak beku sangat. Atas permintaan, Knedlik membina mesin yang mampu menyejukkan air soda supaya menjadi seperti yang dimahukan dengan menggunakan alat ganti penyaman udara kereta miliknya.

Eksperimennya berjaya dan untuk menamakan produk baru tersebut, Knedlik menganjurkan satu pertandingan bagi meminta bantuan peminat-peminat produk tersebut. Nama "Icee" dipilih daripada kesemua penyertaan dan lahirlah produk bernama "Icee" dipasaran. Jika kita lihat filem atau drama Amerika, memang frasa "Icee" kerap kali digunakan bagi merujuk kepada produk "Slurpee."

Dengan bantuan beberapa syarikat pembuatan mesin, mesin khas mencipta Icee dibangunkan dan dijual kepada kedai-kedai runcit pada awal 1960-an.

Begitupun, produk Icee benar-benar meletup selepas rangkaian kedai 7-Eleven mula melesenkan penjualan Icee di kedai-kedai mereka pada tahun 1965. 7-Eleven memilih untuk menggunakan nama lain bagi produk tersebut bagi membezakan antara dua jenama yang ada. Bob Stanford, pengarah pengiklanan 7-Eleven pada waktu itu mengusulkan nama "Slurpee" yang berpunca daripada bunyi yang dihasilkan ketika orang ramai meminum Icee menggunakan penyedut.

Produk Slurpee menjadi benar-benar popular selepas 7-Eleven mula menggabungkan pemasaran yang menggabungkan Slurpee dengan pop-culture yang hangat pada zaman tersebut. Beberapa contoh pengiklanan efektif yang dijalankan adalah dengan penggunaan Slurpee dalam filem 'Men in Black 2' dan penciptaan cawan-cawan Slurpee yang berkait dengan filem yang sedang ditayangkan ketika itu.

Setiap tahun, pada setiap 11 Julai, semua 7-Eleven menyambut ulang tahun penubuhan mereka dan di Amerika Syarikat, pada hari tersebut, 1000 pelanggan pertama akan menerima Slurpee percuma.

Jika anda adalah salah seorang yang takut-takut nak campur-campur perisa Slurpee, usahlah bimbang. Menurut kajian 7-Eleven sendiri, peminat Slurpee memang gemar mencampurkan perisa-perisa Slurpee yang ada.


Bukti Telefon Pintar Boleh Merosakkan Otak Walaupun Telah Dimatikan

Sudah banyak kajian saintifik yang dibuat ke atas kesan penggunaan telefon pintar. Walaupun ia banyak memudahkan kehidupan harian manusia namun ia banyak membuatkan kita berjaga malam, membuatkan kita sentiasa tidak fokus dan ingin menyemak notifikasi baru serta ia juga dilaporkan sebagai salah satu punca kegemukan.

Terbaru, satu kajian mendapati telefon pintar dan peranti memberi kesan kepada manusia walaupun telah dimatikan.

Penyelidik dari University of Texas menjalankan dua ujian berbeza ke atas 800 pengguna telefon pintar.

Ujian pertama memerlukan mereka menyiapkan satu tugasan dengan meletakkan telefon masing-masing berhampiran dalam keadaan mod senyap (silent mode).

Semua subjek kemudian perlu mengambil ujian berkomputer yang memerlukan tumpuan sepenuhnya. Telefon mereka pula perlu disimpan sama ada di atas meja secara menghadap ke bawah, di dalam poket atau beg, ataupun ditinggalkan di dalam bilik yang lain.

Subjek yang meninggalkan telefon di bilik lain mendapat keputusan yang paling baik manakala subjek dengan telefon di atas meja merupakan kumpulan yang paling terganggu.

Dalam eksperimen seterusnya, mereka perlu menyiapkan tugasan yang sama namun kali ini telefon mereka dibiarkan menghadap ke atas seperti biasa, di dalam poket atau beg, ataupun di dalam bilik lain. Manakala terdapat juga peserta yang sengaja disuruh mematikan telefon.

Eksperimen kedua ini mendapati mereka yang amat bergantung dengan telefon mempunyai keputusan ujian paling teruk berbanding mereka yang tidak terlalu bergantung dengan telefon. Tidak ada perbezaan sama ada telefon dimatikan atau tidak - kehadiran telefon itu sahaja sudah cukup untuk menghalang mereka daripada menumpukan perhatian sepenuhnya.

Menurut salah seorang penyelidik, Adrian Ward, keputusan eksperimen itu menunjukkan arah aliran linear yang menyatakan bahawa selagi telefon itu dapat dilihat, kapasiti kognitif seseorang akan berkurangan.

Dalam erti kata lain, anda bukannya memikirkan tentang telefon tersebut, tetapi proses fikiran yang memerlukan anda untuk tidak berfikir tentang telefon tersebut telah menggunakan sumber kognitif yang ada sehingga menyebabkan anda menjadi dungu.

Anda tidaklah perlu menjadi keterlaluan sehingga nak campak telefon ke dalam sungai. Marilah kita sama-sama cuba untuk tidak menjadi orang dungu dan kurangkan bergantung hidup dengan telefon pintar.


Sebab Kenapa Anda Jangan Percaya Dengan Pakar Dan Ubatan Homeopati

Beli ubat "homeopati" harga beribu, akhirnya meninggal dunia juga. Berlaku satu kejadian baru-baru ini dimana wanita berumur 60-an telah berbalah dengan ahli keluarganya. Oleh sebab perbalahan itu, beliau tak fikir panjang terus capai satu botol cecair dan meneguk cecair itu dan tidak diketahui jumlah yang diteguk.

Paraquat adalah sejenis racun yang memakan diri secara perlahana-lahan dalam masa beberapi hari. Biasanya digunakan dalam racun herbisid untuk bunuh tanaman yang tak diingini macam lalang atau rumput.

Kalau makcik ini minum dalam jumlah sedikit dan datang ke hospital dengan segera, mungkin ada harapan nak selamat, tapi kalau teguk macam pesakit ini, memang sudah terlambat. Semua organ penting dalamannya rosak, termasuk hati, paru-paru, dan buah pinggang.

Tapi sebenarnya yang nak diceritakan, ada "Pakar Homeopati" yang ambil kesempatan, kononnya ada 3 cawangan di seluruh semenanjung. Semasa pesakit berada di wad, keluarga pesakit tergesa-gesa membli "ubat" yang berharga beribu-ribu ringgit, dan kemudiannya bawa surat ini dan diberi kepada doktor di hospital.

1. Mana-mana pengamal Homeopati TIDAK boleh atau layak memanggil diri mereke Dr, kecuali jika ada PhD. Cuba lihat pada cop beliau, tiada pun PhD. Kalau setakat diploma tak usah cerita. Yang katanya "Pakar" tu, sebenarnya tak wujud istilah itu untuk diguna di Malaysia sekarang. Tak ada definisi "Pakar perubatan homeopati" di Malaysia sekarang ini, jangan syok sendiri.

2. Langsung TAK ADA kajian yang rawatan homeopati yang terbukti boleh merawat keracunan Paraquat. Jika berlaku kes-kes begini, perlu di rawat di hospital. Jika kami dapat surat macam ni yang kata nak "bekerjasama", maaf, kami tak boleh nak ikut. Kami tak kenal dan tahu siapa manusia pakar ini dan kami tak akan ikut kerana kami ada etika perubatan.

3. Perubatan homeopati ini adalah perubatan tradisional dan komplementari. Kami pengamal perubatan yang patut merujuk dan tanda-tandanya adalah terhad, bukan untuk segala bagai penyakit kronik.

4. Sementara Akta Perubatan Tradisional dan Komplementari 2016 sedang perlahan-lahan diselaraskan di seluruh negara, saya sangat berharap masyarakat kita tak mudah terpedaya dengan mereka yang hanya nak buat duit saja. Mereka tak kisah pun pasal anda!

Dari masa ke semasa, mohon baca web KKM : KLIK SINI  dan boleh dibuka di komputer saja rasanya. Ini betul informasi terkini tentang akta, undang-undang dan tidak lama lagi akan dijalankan penguatkuasaan.

Dan ya, tiada lagi harapan untuk hidup bagi pesakit ini. Tapi itu tak memberi hak pada anda untuk MENIPU duit mereka ribuan ringgit.

Dan kami rasa, keluarga pesakit memberi juga ubat itu tanpa pengetahuan kami, dan seperti yang dijangka, pesakit meninggal dunia selepas 5 hari berada di wad.

Kalau gaduh dengan famili, minum je air berkarbonat bergas yang sangat tinggi kalori dan gula. Itu pun bahaya, boleh kena kencing manis, tapi masih boleh dirawat.


5 Filem Terbaik Jason Momoa Sebelum Menjadi Aquaman

Peminat siri TV popular Game of Thrones mesti kenal dengan Jason Momoa. Watak Khal Drogo dalam cerita tersebut telah berjaya melonjakkan nama Jason Momoa menjadi bintang kelas A sebaris dengan selebriti-selebriti terkenal yang lain.

Jason yang berasal dari Honolulu, Hawaii telah dikesan bakatnya pada lewat tahun 90-an oleh pereka fesyen bernama Takeo Kobayashi. Takeo mendorongnya untuk mencuba nasib sebagai seorang model.

Setahun selepas itu, Jason memenangi anugerah Hawaii's Model of the Year dan mula menceburkan diri dalam bidang lakonan membintangi drama seperti Baywatch Hawaii dan North Shore.

Kini, sejak berjaya mendapatkan watak Aquaman dengan DC Cinematic Universe, Jason dijangka menjadi salah seorang bintang handalan di Hollywood dan bakal dilihat dengan lebih kerap di layar putih dalam beberapa tahun mendatang.

Sebelum filem Justice League dan Aquaman ditayangkan, mari kita kenali terlebih dahulu filem-filem terdahulu Jason Momoa. Ini mungkin 5 filem terbaik beliau setakat ini:

Selepas kemunculannya sebagai Khal Drogo dalam Game of Thrones, Jason mula lebih dikenali sehingga pengarah filem Conan the Barbarian menawarkan watak utama filem ini kepadanya. Watak Conan dalam filem ini merupakan adaptasi karakter sama yang dipegang oleh Arnold Schwarzenegger pada tahun 1982.

Walaupun filem itu menjadi box-office, ia tidak berakhir dengan komen positif daripada para pengkritik. Namun, tidak semua pengkritik membenci filem itu. Manohla Dargis dari New York Times memuji lakonan Jason ditambah pula dengan fizikal badan yang sasa.

Bullet to the Head merupakan sebuah filem aksi ngeri yang agak cheesy dan terasa seperti menonton filem 80-an atau 90-an. Digandingkan dengan aktor terkenal Sylvester Stallone, Jason memegang watak Keegan sebagai seorang bekas askar yang kemudian menjadi pembunuh upahan.

Jason Momoa sendiri menjadi penerbit, penulis skrip, pengarah dan juga pelakon dalam filem yang menceritakan tentang Wolf, seorang lelaki Amerika asli yang melarikan diri dari pihak polis selepas membunuh pembunuh ibunya. Filem itu kemudian mengikuti perjalanannya menaiki motosikal untuk mengebumikan abu ibunya sebelum ditangkap polis.

Filem ini telah berjaya dibandingkan secara positif dengan filem-filem klasik motosikal yang lain seperti Easy Rider. Gary Goldstein dari Los Angeles Times memuji arahan dan lakonan Jason yang sangat penuh dengan jiwa dan kerohanian.

Filem ini taklah sehebat mana kerana jalan ceritanya yang agak klise di mana seorang pelajar sekolah yang popular bertukar menjadi serigala jadian. Namun, jika anda peminat setia Jason Momoa, anda bolehlah mempertimbangkan untuk menonton filem ini untuk melihat lakonannya yang dinamik.

Debug ialah sebuah filem seram sains fiksyen mengenai sekumpulan pengaturcara komputer yang memerangi kecerdasan buatan (AI) yang berada di dalam kapal angkasa lepas mereka. Jason memegang watak sebagai AI "pembunuh" yang mengidam untuk menjadi manusia dan membuatkan para pengaturcara berbalah sesama sendiri.

Wow, tak sabar rasanya menantikan filem-filem Aquaman yang bakal muncul tidak lama lagi. Sementara menunggu dengan sabar, anda bolehlah tonton dulu 5 filem di atas atau mana-mana drama lakonan Jason Momoa. Memang mantap!


6 Jawapan Al-Quran Berkaitan Kenapa Kita Diberi Ujian Hidup

Manusia senantiasa punya banyak persoalan tentang dirinya, apatah lagi apabila dirinya ditimpa ujian.

Bagi mereka yang Muslim sepatutnya tahu diri mereka sangat bernasib baik, kerana dalam bermacam persoalan yang mungkin timbul tentang hidup, jawapan-jawapan itu terkandung dalam al-Quran.

Cuma mahu atau tidak individu itu tersebut membaca untuk mendapatkan jawapan. Berikut adalah 8 soalan yang selalu kita tanyakan terhadap kehidupan kita yang telah dijawab oleh al-Quran.

Jawapannya dalam Surah al-Ankabut ayat 2 &3 : Patutkah manusia menyangka bahawa mereka akan dibiarkan dengan hanya berkata: "Kami beriman", sedang mereka tidak diuji (dengan sesuatu cubaan)?

Dan demi sesungguhnya! Kami telah menguji orang-orang yang terdahulu daripada mereka, maka (dengan ujian yang demikian), nyata apa yang diketahui Allah tentang orang-orang yang sebenar-benarnya beriman, dan nyata pula apa yang diketahui-Nya tentang orang-orang yang berdusta.

Jawapannya dalam Surah Al-Baqarah ayat 216 : Kamu diwajibkan berperang (untuk menentang pencerobohan) sedang peperangan itu ialah perkara yang kamu benci; dan boleh jadi kamu benci kepada sesuatu padahal ia baik bagi kamu, dan boleh jadi kamu suka kepada sesuatu padahal ia buruk bagi kamu. Dan (ingatlah), Allah jualah Yang mengetahui (semuanya itu), sedang kamu tidak mengetahuinya.

Jawapannya dalam Surah al-Baqarah ayat 286 : Allah tidak memberati seseorang melainkan apa yang terdaya olehnya. Ia mendapat pahala kebaikan yang diusahakannya, dan ia juga menanggung dosa kejahatan yang diusahakannya.

Jawapan kedua Surah al-Insyirah ayat 5-6 : Oleh itu, maka (tetapkanlah kepercayaanmu) bahawa sesungguhnya tiap-tiap kesukaran disertai kemudahan,. Bahawa sesungguhnya tiap-tiap kesukaran disertai kemudahan.

Jawapannya dalam Surah at-Taubah ayat 111 : Sesungguhnya Allah telah membeli dari orang-orang yang beriman akan jiwa mereka dan harta benda mereka dengan (balasan) bahawa mereka akan beroleh Syurga, (disebabkan) mereka berjuang pada jalan Allah maka (di antara) mereka ada yang membunuh dan terbunuh.

(Balasan Syurga yang demikian ialah) sebagai janji yang benar yang ditetapkan oleh Allah di dalam (Kitab-kitab) Taurat dan Injil serta Al-Quran; dan siapakah lagi yang lebih menyempurnakan janjinya daripada Allah? Oleh itu, bergembiralah dengan jualan yang kamu jalankan jual-belinya itu, dan (ketahuilah bahawa) jual-beli (yang seperti itu) ialah kemenangan yang besar.

Jawapannya dalam Surah at-Taubah ayat 129 : Kemudian jika mereka berpaling ingkar, maka katakanlah (wahai Muhammad): "cukuplah bagiku Allah (yang menolong dan memeliharaku), tiada Tuhan (yang berhak disembah) melainkan Dia; kepadaNya aku berserah diri, dan Dia lah yang mempunyai Arasy yang besar."

Jawapannya dalam surah at-Talaaq ayat 3 : Dan (Ingatlah), sesiapa berserah diri bulat-bulat kepada Allah, maka Allah cukuplah baginya (untuk menolong dan menyelamatkannya). Sesungguhnya Allah tetap melakukan segala perkara yang dikehendakiNya. Allah telahpun menentukan kadar dan masa bagi berlakunya tiap-tiap sesuatu.

Moga bermanfaat bagi mereka yang kerap rasa mudah berputus asa atau selalu merasa kecewa dengan perjalanan hidup mereka.


6 Sindrom Dan Penyakit Paling Pelik Di Dunia

Di atas muka bumi ini, dianggarkan sebanyak 30,000 jenis penyakit yang wujud yang diketahui dalam bidang perubatan. Ada di antara penyakit-penyakit ini tidak serius seperti selesema dan ada yang boleh membawa maut seperti sakit jantung, strok dan lain-lain lagi.

Namun apa yang lebih menyedihkan adalah penyakit yang sangat jarang berlaku dan tidak dapat dielakkan seperti penyakit yang diwarisi dan juga yang masih belum mempunyai penawar sehingga kini. Lebih parah jika penyakit itu boleh menarik nikmat anda sebagai seorang manusia untuk hidup seperti manusia normal.

iluminasi.com ingin berkongsi 5 komplikasi kesihatan yang paling pelik di dunia yang masih belum mempunyai penawar sehingga kini.

Sindrom Hutchinson-Gilford Progeria (HGPS) atau dikenali sebagai Progeria merupakan satu kondisi genetik yang boleh membawa maut dan sangat jarang ditemui, yang menyebabkan penuaan pramatang. Mereka yang mengalami komplikasi progeria ini akan mula menua bermula dari umur 2 tahun. Disebabkan penuaan yang cepat, pesakit biasanya akan mati disebabkan oleh sakit jantung ketika berumur 14 tahun.

Walaupun pesakit kelihatan normal ketika dilahirkan namun tanda-tanda seperti kepala besar dan mata yang besar, keguguran rambut, pertumbuhan gigi yang perlahan dan tak normal serta kehilangan lemak badan. Dan semakin mereka membesar, mereka akan mengalami penyakit yang biasa dihidapi oleh orang berumur seperti sakit jantung dan sebagainya.

Sehingga kini, masih tiada penawar bagi progeria namun usaha mengkaji masih terus dijalankan.

Pesakit yang mengalami sindrom ini, tangan mereka akan bergerak secara sukarela ataupun bukan disebabkan kehendak pesakit, yang memberikan nama kepada penyakit ini sindrom tangan makhluk asing.

Anda tak tahu apa tangan anda akan lakukan, mungkin mencekik diri sendiri semasa tidur. Ia merupakan gangguan neurologikal yang sangat jarang berlaku dan biasanya menjejaskan tangan kiri.

Walaupun pesakit tidak dapat mengawal tangan sendiri, namun pesakit dapat merasakan apa yang dilakukan oleh tangan, malah boleh berasa sakit. Antara penyebab berlakunya penyakit ini adalah disebabkan trauma pada otak selepas permbedahan, strok atau jangkitan pada otak.

Penawar bagi penyakit ini juga belum ditemui dan pesakit biasanya membuatkan tangan mereka sibuk dengan memberikan sesuatu untuk dipegang atau mengikat di belakang badan.

Pesakit yang mengalami sindrom ini biasanya sangat berbulu termasuk di bahagian muka. Sindrom ini adalah ketidaknormalan pada kepadatan dan panjang rambut di satu tempat (localized hypertrichosis) atau lebih daripada satu tempat (generalized hypertrichosis).

Bagi generalized hypertrichosis, biasanya bulu yang tumbuh adalah di bahagian muka, telinga atau bahu dan berbeza atau semakin panjang mengikut umur. Ia merupakan satu penyakit yang diwarisi.

Sehingga kini, masih belum ada penawar bagi hypertrichosis. Apa yang boleh dilakukan adalah dengan mencukur bulu dan rambut yang tumbuh di tempat bukan kebiasaan dan ia mengambil masa yang sangat lama sehingga beberapa jam ke beberapa minggu. Namun, terdapat cara untuk mematikan pertumbuhan semula rambut-rambut itu dengan menggunakan bahan kimia atau tenaga pelbagai jenis.

Salah satu cara paling efektif adalah dengan menggunakan laser namun ia hanya efektif terhadap rambut yang berwarna hitam sahaja. Bagi kedua-dua warna rambut hitam dan putih, kaedah elektrolisis, elektrologi, atau elektrolisis boleh digunakan.

Sindrom ini bukanlah menyebabkan kepala pesakit meletup dan hancur yang menyebabkan kematian, ia adalah gangguan tidur. Pesakit yang mengalami sindrom ini biasanya akan terdengar bunyi yang sangat kuat dan dasyat seperti letupan, guruh, tembakan dan sebagainya. Ia boleh berlaku ketika baru hendak tidur atau bangun dari tidur.

Tiada sakit fizikal akan dialami namun ketika bunyi kuat itu datang kemungkinan ia hadir bersama cahaya yang sangat cerah. Mereka yang cenderung mengalami sindrom ini adalah wanita yang berumur 50 ke atas dan berkait dengan tahap tekanan yang tinggi, sawan temporal lobus kecil dan masalah neuronal yang lain. Pengambilan ubat-ubatan tertentu juga boleh menyebabkan berlakunya sindrom ini.

Tiada penawar juga bagi sindrom ini, namun ia boleh datang dan pergi. Jika ia berkaitan dengan tekanan, apa yang boleh pesakit lakukan adalah bermeditasi atau senaman yoga sebelum tidur bagi menenangkan minda.

Tak dapat dinafikan, ini merupakan komplikasi yang paling perit dan menyeksakan. Mana taknya, air adalah asas kehidupan, dan jika anda alah terhadap air, memang sangat sukar untuk hidup. Aquagenic urticaria ialah satu sindrom yang sangat-sangat jarang berlaku, walaupun ia bukan benar-benar tindakbalas alahan seperti alahan lain, namun kulit akan bertindakbalas selepas bersentuhan dengan air.

Tanda-tanda boleh dilihat selepas beberapa minit bersentuhan dengan air dan ia boleh menyebabkan kegatalan. Ia mengambil masa 30 hingga 60 minit untuk ruam untuk hilang selepas air tersebut dilap. Apa yang lebih memeritkan adalah sesetengah pesakit tidak boleh minum air langsung kerana ia boleh membuatkan tekak melecur.

Mereka yang mengalami ini kurang dapat menikmati hidup kerana banyak langkah berjaga-jaga perlu diambil seperti memakai minyak larutan air atau krim emulsi untuk menghalang sentuhan air, tidak boleh berpeluh, tak boleh berenang dan selalu perlu bawa payung ke mana-mana sebagai persediaan jika hujan.

Ia biasanya berlaku selepas seseorang itu baligh dan lebih kurang berlaku kepada lelaki. Masih tiada rawatan sehingga kini, namun terdapat ubatan yang boleh mengurangkan kesan komplikasi ini. Antara ubat-ubatan tersebut adalah topical corticosteroids, epinephrine, oral antihistamine, radiasi ultraungu, terapi PUVA, steroid stanazolol dan capsaicin.

Lewandowsky-Lutz dysplasia adalah sindrom autosomal resesif yang merupakan penyakit kulit keturunan yang tersangat-sangat jarang berlaku. Ia dikaitka dengan risiko barah kulit yang sangat tinggi. Pesakit akan mengalami jangkitan virus pipilloma (HPV) yang tidak terkawal dan penumbuhan ketuat pada kulit yang menyerupai kulit pokok yang biasanya berlaku di bahagian tangan dan kaki.

Penyebab komplikasi ini adalah mutasi PH yang tidak aktif sama ada dalam genetik EVER1 atau EVER2 yang terletak bersebelahan antara satu sama lain dalam kromosom. Gen-gen ini memainkan peranan dalam mengawalselia pengedaran zink dalam sel nuclei yang mana zink merupakan sangat penting dalam protein. Aktiviti kompleks oleh EVER1/EVER2 menghalang akses protein ke stor zink selular yang mengehadkan pertumbuhannya.

Ia biasanya berlaku di antara usia1 hingga 20 dan kadang-kadang berlaku di pertengahan usia. Namanya diperolehi daripada doktor pertama yang menghasilkan dokumentari mengenai penyakit ini, iaitu Dr. Felix Lewandowsky dan Dr. Wilhelm Lultz.

Malangnya sehingga kini masih belum ada rawatan penyembuh ditemukan. Terdapat bebeberapa rawatan yang dicadangkan antaranya ialah mengambil aciterin 0.5 hingga 1 miligram setiap hari selama 6 bulan.

Bagi anda yang mengetahui atau mengenali pesakit yang mempunyai penyakit pelik, adalah dinasihatkan jangan menghina atau merendah-rendahkan mereka, kerana kita takkan tahu jika ia akan berlaku kepada orang yang kita sayang satu hari nanti.


5 Kes Bayaran Nafkah Paling Mahal Selepas Pasangan Bercerai

Di Malaysia, agak biasa kita dengar kisah bekas-bekas suami yang enggan menjelaskan nafkah kan? Nak kata tak ada duit, ada berita yang kita baca tu bekerja sebagai ahli perniagaan kaya-raya, pemain bola sepak, selebriti, ahli politik dan sebagainya. Takkanlah tak mampu?

Dalam Islam, bekas suami hanya perlu menanggung nafkah bagi anak-anak sahaja. Ini termasuklah makanan, pakaian, tempat tinggal dan perbelanjaan umum bagi anak-anak. Walaupun bayaran nafkah itu adalah ansuran secara bulanan dalam jumlah yang sedikit dan masih mampu dibayar, tapi terlalu ramai bapa yang sangat kedekut dan berdegil.

Bukannya disuruh bayar sekali gus seperti 5 selebriti yang bakal kami kongsikan ini. Kalau bekas-bekas suami di Malaysia kena bayar lump sum begini, pasti ramai yang menangis di bucu katil.

Siapa tak mengenali Tiger Woods. Pemain golf profesional ini berpisah dengan bekas isteri, Elin Nordegren, selepas skandal seksnya terbongkar pada tahun 2009. Nordegren menerima bayaran sekitar 100 juta dollar selain Woods perlu melangsaikan hutang rumah bernilai 54 juta dolar sebagai sebahagian daripada bayaran penyelesaian tuntutan.

Michael Jordan memang sangat berjaya dan hebat di gelanggang bola keranjang namun beliau tidaklah begitu berjaya dalam perkahwinan. Michael dan bekas isterinya, Juanita Jordan memfailkan perceraian selepas 17 tahun hidup berumah tangga. Juanita mendapat hak penjagaan ketiga-tiga orang anak dan menerima bayaran sebanyak USD 168 juta. Selain itu, pihak mahkamah juga memberikan hak milik sebuah rumah Penthouse seluas 56,000 kaki persegi kepada Juanita dan anak-anak.

Apabila bekas gabenor dan bintang filem Terminator ini berpisah dengan isterinya selepas 25 tahun mendirikan rumah tangga, Arnold diperintahkan untuk membuat bayaran nafkah antara USD250 juta hingga 375 juta. Nilai bayaran sebenar tidak didedahkan namun pasangan ini tidak mempunyai sebarang perjanjian prenuptial sebelum berkahwin.

Jadi, menurut undang-undang California, Arnold perlu membayar separuh daripada harta kekayaannya yang dianggarkan bernilai antara USD500 juta hingga 750 juta.

Selepas 31 tahun hidup sebagai suami isteri, pasangan ini memfailkan perceraian. Sama seperti Arnold Schwarzenegger, Mel dan Robyn juga tidak mempunyai sebarang perjanjian sebelum berkahwin. ABC News melaporkan aset Mel ketika perceraian adalah sekitar USD850 juta. Jadi, separuh daripada jumlah itulah yang harus dibayar kepada bekas isteri iaitu lebih kurang USD 425 juta.

Salah seorang pemilik empayar media yang kaya dan paling berpengaruh, Rupert Murdoch dan isteri keduanya, Anna berpisah pada tahun 1999 selepas 32 tahun hidup bersama. Berikutan perceraian itu, Anna menerima bayaran sebanyak USD 1.7 bilion termasuklah USD 110 juta dalam bentuk tunai. Apa yang lebih mengejutkan, Rupert terus berkahwin dengan isteri ketiganya, Wendi Deng selepas hanya 17 hari bercerai dengan Anna. Banyak betul duit dia.

Jadi, kepada bapa-bapa di luar sana, beringatlah. Status anda mungkin "bekas suami" dan terlepas tanggungjawab daripada menanggung si isteri, tetapi tidak akan wujud istilah "bekas bapa" kerana anak-anak itu masih anak-anak anda sehingga akhir hayat. Mereka amanah Allah untuk anda jaga selagi hayat dikandung badan.

Jika anda rasa berat nak menanggung sekalipun, lunaskanlah sekadar yang anda mampu. Bukannya si ibu tuntut sampai juta-juta atau bilion-bilion macam 5 selebriti ini pun.


Kisah Bagaimana Seorang Jurujual Mengambil Alih Syarikat Restoran Terbesar Dunia - McDonald's

Pada hujung tahun 1930, keluarga Patrick McDonald, telah berpindah dari New Hampshire ke Hollywood. Anak-anak Patrick, iaitu Richard dan Maurice McDonald bekerja sebagai pemindah barang dan tukang cuci di studio Motion-Picture. Perniagaan makanan bermula apabila Patrick membuka gerai makan (food stand) berdekatan dengan Lapangan Terbang Monrovia, California.

Menu pertama yang dijual ketika itu adalah sosej dan kemudiannya Patrick memasukkan hamburger ke dalam menu dengan harga 10 sen bersama jus oren dengan harga 5 sen. Maurice, 37 dan Richard, 31 yang dikenali sebagai Mac dan Dick tertanya-tanya sama ada impian mereka untuk bergelar jutawan menjadi kenyataan sebelum umur mereka mencecah 50 tahun.

Pada tahun 1940, adik beradik ini telah memindahkan perniagaan tersebut menjadi sebuah restoran kecil berkonsepkan pandu lalu di San Bernardino, California dan menamakan ia semula kepada "McDonald's Bar-B-Que". Menu restoran ini ditambah menjadi 25 kesemuanya yang mana kebanyakannya adalah barbeku.

Namun pada Oktober 1948, mereka menyedari bahawa keuntungan terbesar yang mereka perolehi adalah daripada menjual hamburger dan mereka boleh mengaut lebih keuntungan dengan mengubah konsep restoran dengan menghapuskan pandu lalu kepada sistem layan diri. Mereka juga menyelaraskan menu di mana hanya menu-menu yang terjual laris sahaja dikekalkan.

Antara menu-menu yang dikekalkan adalah hamburger, cheeseburger, keropok kentang, kopi, air berkarbonat dan juga pai epal. Perubahan yang digunapakai adalah menggunakan lampu pemanas sinar merah untuk mengekalkan kepanasan keropok kentang.

Menurut Dick, mereka adalah orang yang pertama menggunakan teknik ini dalam industri makanan. Selepas setahun beroperasi dengan sistem baru, mereka menukarkan menu keropok kentang dan pai apple dengan kentang goreng dan milkshake.

Untuk memaksikmakan kecekapan servis, Mac dan Dick menghasilkan sistem beratur ketika pelanggan membeli makanan dan juga menyediakan makanan lebih awal. Restoran itu kemudiannya dinamakan semula sekali lagi kepada yang lebih ringkas, iaitu "McDonald's" yang anda lihat seperti hari ini, dan dibuka semula pada 12 Disember 1948.

Mac dan Dick yang bercita-cita tinggi ingin melebarkan sayap mereka untuk mencapai dua sasaran baru iaitu penambahbaikan kecekapan serta penampilan yang lebih menarik di mata pelanggan.

Mereka memulakan usaha dengan menemuramah 4 arkitek dan akhirnya memilih Stanley Clark Meston dari Fontana. Kerja-kerja merekacipta bangunan baru mereka mula dilakukan.

Mereka melakukannya dengan melukis setiap peralatan restoran dengan ukuran sebenar menggunakan kapur di atas sebuah gelanggang tenis di belakang rumah mereka. Akhirnya rekabentuk restoran mereka siap dan sangat menarik perhatian dengan jubin seramik berwarna merah dan putih, lampu neon merah, putih kuning dan hijau, serta satu lengkungan logam berwarna kuning setinggi 25 kaki, yang digelar sebagai "golden arches".

Mereka juga menggunakan satu karekter yang diberi nama Speedee memakai topi chef yang diletakkan pada papan tanda restoran.

Perubahan yang unik juga telah dilancarkan oleh McDonald's apabila mengubah restoran mereka menjadi rangkaian "fast-food" dimana mereka mematikan pemanas di dalam restoran bagi mengelakkan pelanggan daripada berada lama di dalam restoran.

Mereka juga menghasilkan tempat duduk tetap dan bersudut supaya pelanggan makan lebih cepat dan menjauhkan kerusi antara satu sama lain supaya pelanggan kurang bersosial di dalam restoran.

Akhir sekali mereka menggunakan cawan berbentuk kon untuk mengisi minuman yang memaksa pelanggan untuk sentiasa memegang minuman mereka sambil makan yang mempercepatkan proses memakan.

Sistem dan strategi ini telah digunapakai kemudiannya oleh restoran-restoran lain seperti Burger King, White Castle dan Subway untuk menjadikan restoran mereka sebagai sebuah restoran fast-food.

Pada tahun 1953, Mac dan Dick mula mencari mereka yang mahu membuka restoran mereka secara francais, dan Neil Fox, seorang pengedar untuk General Petroleum Corporation adalah orang pertama yang menyertai McDonald's.

Restoran Neil Fox adalah restoran McDonald's pertama yang menggunakan rekabentuk baru arkitek Stanley Clark Meston telah dibuka pada Mei 1953 di North Central Avenue, Phoenix, Arizona.

Restoran kedua menyusul 3 bulan selepas yang pertama beroperasi, kali ini oleh dua abang ipar Neil Fox, Roger William dan Burdette Landon di Lakewoo Boulevard di Downey, California.

McDonald's kedua di dunia dan yang paling lama bertahan hingga kini di Downey, California

Sehingga kini, restoran di Downey, California ini merupakan restoran McDonald tertua yang masih kekal dan restoran ini tidak perlu mengikut spesifikasi pembentukan semula dan pengemaskinian restoran yang ditentukan oleh McDonald's Corporation kerana ia merupakan francais di bawah Mac dan Dick, bukannya McDonald's Corporation.

Pada ketika ini, Mac dan Dick telah berjaya membuka beberapa francais McDonald's di serta California dan Arizona.

Pada tahun 1954, Ray Kroc, seorang jurujual mesin pembuat milkshake berjenama Multimixer telah mendapat tahu bahawa restoran McDonald menggunakan 8 mesin yang dijualnya di restoran di San Bernardino. Ray berasa tertanya-tanya dan pergi melihat sendiri apa yang berlaku.

Beliau berasakan McDonald's berpotensi tinggi dan merupakan sebuah tiket kejayaan baginya, Ray kemudiannya mencadangkan supaya restoran McDonald's di-francaiskan ke seluruh negara.

Pada mulanya Mac dan Dick berasa ragu-ragu akan idea tersebut kerana perniagaan mereka di San Bernardino sedang berkembang pesat, dan juga francais lain sedang beroperasi serta dalam perancangan, yang membuatkan mereka berat hati untuk mengambil risiko yang besar.

Ray kemudiannya meyakinkan mereka dengan menawarkan untuk bertanggungjawab sepenuhnya untuk membuka francais baru di tempat lain dan akhirya diberikan hak untuk menubuhkan francais McDonald's di seluruh Amerika Syarikat kecuali di kebanyakan kawasan di California dan Arizona yang telah menjadi kawasan Mac dan Dick. Sebagai pulangan, Mac dan Dick diberikan 0.5% daripada keuntungan kasar.

Hubungan di antara Ray dan adik beradik McDonald agak dingin kerana mempunyai falsafah yang berbeza dalam menjalankan perniagaan. Ray yang ingin mengubahsuai hiasan restoran itu tidak dipersetujui oleh Mac dan Dick, namun setelah didesak akhirnya Ray mendapat kebenaran bertulis untuk mengubah konsep restorannya.

Francais pertama yang dibuka boleh Ray adalah di Des Plaines, Illinois pada 5 April 1955 dan seterusnya menubuhkan McDonald's Corporation. Ruang dalam dan luar restoran itu telah dicat oleh tukang cat berpengalaman Eugene Wright, yang sehingga kini menjadi warna francais McDonald's. Setelah restoran pertama Ray beroperasi, beliau giat mencari orang baru untuk dijual francais kepada mereka, dan ia tidak mengambil masa yang lama.

Namun, pada tahun 1956, Ray telah mendapat tahu bahawa Mac dan Dick telah memberikan hak perlesenan di Cook County, Illinois kepada syarikat aiskrim Frejlach, hanya 53 kilometer dari francais kepunyaan Ray.

Ray yang marah dengan tindakan Mac dan Dick kerana tidak memberitahunya terlebih dahulu akan perkara tersebut kemudiannya membeli semula hak itu daripada Frejlach dengan harga 5 kali ganda harga yang dibeli Frejlach, iaitu RM107,150.

Dalam tiga tahun pertama, francais McDonald's agak perlahan, dan menjelang tahun 1958, sebanyak 34 restoran dibuka. Jumlah itu meningkat kepada 102 buah selepas Ray Kroc membuka 68 buah francais pada tahun 1959.

Logo Golden Arches yang kini terkenal di seluruh dunia telah diperkenalkan pada tahun 1962 dan setahun selepas itu, McDonald's mencapai jumlah jualan hamburger sebanyak satu juta, serta memperkenalkan Ronald McDonald sebagai maskot untuk menarik lebih ramai kanak-kanak.

Akhirnya, pada tahun 1961, Ray Kroc telah membeli semua hak perlesenan McDonald daripada Maurice dan Richard McDonald dengan harga hampir RM12 juta bersamaan RM98 juta pada tahun 2017.

Walaupun nama McDonald's masih kekal, tetapi ianya menjadi hak milik Ray, dan adik beradik McDonald yang pada mulanya mengasaskan dan mengusahakan perniagaan ini hanya tinggal kenangan.

Namun, Mac dan Dick mengekalkan restoran McDonald pertama di San Bernardino dan menukar nama kepada "The Big M" dan menghasilkan papan tanda seolah-olah huruf M. Untuk membalas dengam, Ray membuka francais McDonald berdekatan restoran tersebut yang akhirnya membuatkan The Big M gulung tikar.

McDonald's kemudiannya semakin berkembang dan pada tahun 1968, francais ke-1000 telah dibuka. Fred Turner telah dilantik sebagai presiden syarikat manakala Ray Kroc kekal sebagai pengerusi dan CEO sehingga 1973.

Pada tahun 1982, restoran McDonald's pertama telah dibuka di persimpangan antara Jalan Sultan Ismail dan Jalan Bukit Bintang oleh Tan Sri Vincent Tan.

Pada Julai 2011, francais McDonald's terbesar dibuka di Olympic Park, London bersempena Sukan Olimpik London 2012 bersaiz separuh padang American Football yang mampu menampung 1,500 pelanggan dengan 470 orang staf bertugas ketika sukan tersebut berlangsung.

Pada Januari 2012, McDonald's Corporation telah mengumumkan tahun 2011 sebagai tahun yang memperolehi pendapatan tertinggi dengan hasil sebanyak RM115.6 billion. Sehingga penghujung tahun 2016, McDonald's telah beroperasi di 120 buah negara dengan jumlah francais sebanyak 36,899 dan pekerja lebih daripada 375,000 orang.

Namun disebalik cerita ini, terdapat banyak dakwaan bahawa Ray Kroc menipu dan menekan dua beradik pengasas McDonald ini, sehingga membuatkan Maurice McDonald mati akibat sakit jantung, dan Richard McDonald hanya mempunyai simpanan hanya RM7.7 juta ketika beliau mati. Ray Kroc pula, yang mati pada tahun 1984, meninggalkan harta sebanyak RM2.14 billion.

Suka makan KFC? Baca sejarah KFC pula di sini : Kisah Hidup Colonel Sanders dan Kentucky Fried Chicken


10 Negara Paling Ramai Pendatang Warga Asing

Menurut Kementerian Dalam Negeri, pada tahun 2015 sahaja jumlah pendatang asing berdaftar yang berada di Malaysia adalah seramai hampir 2.2 juta orang. Itu belum dikira bilangan pendatang asing tanpa izin yang masuk secara haram atau tinggal lebih tempoh. Mungkin jumlah sebenar adalah dua atau kali ganda daripada itu, tiada siapa yang tahu dengan tepat.

Tapi tahukah anda, walaupun ramai yang sudahpun berasa agak rimas dengan kebanjiran warga asing ini, tetapi negara kita bukanlah satu-satunya negara yang perlu melalui perkara ini.

Perbincangan mengenai pendatang tanpa izin, sempadan negara dan larangan perjalanan seringkali mendatangkan rasa amarah pada sesetengah pihak, apatah lagi semasa musim pilihanraya.

Walaupun ramai pendatang asing amat gemar datang ke Malaysia kerana peluang pekerjaan yang meluas dengan bayaran yang menguntungkan, jika kita lihat dari segi populasi, negara kita masih dalam keadaan terkawal berbanding 10 negara ini.

Kami kongsikan 10 negara dengan bilangan pendatang yang paling ramai menurut Pertubuhan Bangsa-Bangsa Bersatu:

Sebagai salah sebuah negara terkaya di dunia, ia menjadi salah satu destinasi pilihan pendatang lewat kebelakangan ini. Menurut PBB, lebih 40% daripada bilangan penduduk negara ini merupakan warga asing.

Singapura merupakan negara jiran kita yang amat kecil dan padat. Dengan populasi melebihi 5.3 juta orang, lebih kurang 45% daripadanya merupakan warga asing.

Anda mesti biasa nampak iklan dari negara Arab yang memerlukan tenaga buruh dan pekerja asing. Bahrain antara salah satu negara tersebut yang membuka peluang bagi warga asing untuk memenuhi keperluan pembangunan di sana. Negara ini mempunyai penduduk seramai 1.3 juta orang dan separuh (50%) daripadanya adalah warga asing.

Ramai yang tidak menyedari hakikat bahawa Monaco sebenarnya bukanlah sebuah bandar tetapi adalah sebuah negara mikro. Ia merupakan negara kedua terkecil di dunia dengan keluasan hanya 500 ekar di Selatan Perancis dengan bilangan penduduk seramai 40,000 orang.

Walaupun mempunyai bilangan penduduk yang kecil, 55% daripadanya bukanlah warganegara asal di situ.

Ini lagi sebuah negara mikro yang terletak bersebelahan dengan Hong Kong. Macau mempunyai penduduk seramai 600,000 orang. Memandangkan lokasinya yang berhampiran dengan China dan aktiviti pelancongan dan perjudian yang meriah, 60% warga asing memilih untuk menetap di sana.

Sebuah lagi negara kecil yang padat dengan warga asing ialah Andorra yang terletak di sempadan Sepanyol dan Perancis. Negara ini lebih besar sedikit daripada Macau dan Monaco dan mempunyai populasi seramai 80,000 orang. Seperti kebanyakan negara Eropah yang lain, bilangan rakyat menjadi semakin ramai disebabkan proses migrasi. 60% daripada jumlah penduduk di situ berasal dari negara lain.

Tak ramai yang mengenali negara ini yang terletak di kawasan pergunungan antara Austria dan Switzerland tetapi ia menjadi tempat tinggal bagi 40,000 rakyat yang menetap di kawasan seluas 160 km². Daripada jumlah penduduk itu, 62% daripadanya adalah pendatang.

Untuk pengetahuan anda, tiga buah negara yang mengungguli carta ini adalah negara dari Timur Tengah. Seperti Bahrain, negara-negara ini kesemuanya amat mengalu-alukan kedatangan warga asing dalam bilangan yang besar. Kuwait merupakan salah satu negara yang mengalami lonjakan kebanjiran pekerja asing kebelakangan ini. Dengan bilangan penduduk seramai 3.3 juta, menurut PBB, 74% daripadanya merupakan pendatang.

Sejak Qatar terpilih menjadi tuan rumah bagi Piala Dunia 2022, negara ini berada di bawah tekanan yang amat dahsyat sehingga dilaporkan menindas pekerja asing di sana. Walaupun begitu, masih ramai warga asing yang berhijrah ke sana sehingga bilangannya merangkumi 75% daripada jumlah penduduk iaitu seramai 2 juta.

Jika dilihat nisbah kebanjiran warga asing dengan jumlah penduduk di sesebuah negara, tidak ada negara yang dapat menandingi Emiriah Arab Bersatu. Negara yang terletak strategik di Teluk Parsi ini merupakan tempat tinggal kepada 9.5 juta rakyat. Apa yang menakjubkan, 88% daripadanya adalah warga asing yang kebanyakannya datang dari India, Pakistan dan Bangladesh.

Walaupun carta ini melihat pada nisbah warga asing dengan bilangan penduduk, ada satu fakta lain yang anda perlu tahu. Amerika Syarikat merupakan negara dengan lambakan warga asing paling ramai di dunia iaitu seramai 47 juta orang!

Jujurlah tanya, kalau anda dapat peluang untuk bekerja dan menetap di mana-mana negara Timur Tengah, anda tak mahukah? Dengan bayaran lumayan, tempat tinggal disediakan dan tiada potongan cukai dikenakan, siapa yang tak mahu?

Kerja buruh kasar memetik buah di Australia pun ramai yang sukarela nak pergi, sampai sanggup jadi PATI di sana. Itu pun ada hati nak marah Bangla yang cuba cari makan di tanah air sendiri.


9 Perubahan Pada Tubuh Apabila Anda Berhenti Merokok

Tahukah anda bahawa masalah sistem pernafasan dan kanser merupakan dua penyebab utama kematian rakyat Malaysia?

Menurut Laporan Pendaftaran Kanser Kebangsaan, penyakit yang berpunca daripada masalah sistem pernafasan menyumbang 18.54% kepada jumlah kematian manakala kanser pula menyumbang 13.56% daripada keseluruhan kes.

Antara faktor utama yang menyebabkan kematian ini? Tidak lain dan tidak bukan, rokok. Sudahlah menghisap rokok, pemakanan juga tidak dikawal. Bersenam pun tidak. Memang gali lubang kubur sendiri.

Ada sesetengah perokok yang berdegil dan suka benar menggunakan ayat "Aku hisap rokok dari sekolah rendah, masih hidup sihat je lagi sampai sekarang." Ya, anda patut bersyukur dengan nikmat kehidupan yang Allah SWT masih beri kepada anda. Jadi kenapa perlu disia-siakan kehidupan itu dengan menghisap rokok? Bukankah sebagai orang Islam kita patut menjauhkan diri dari kemudaratan?

Tahukah anda, apabila anda mula berhenti merokok dan tidak lagi menyedut asap mengandungi 4,800 bahan toksik dengan 60 karsinogen pencetus kanser yang terdapat di dalamnya, badan anda sebenarnya akan mula bertindak balas secara positif seawal 20 minit.

Kali ini kami kongsikan perubahan demi perubahan yang akan berlaku kepada tubuh anda sekiranya anda berhenti merokok sekarang.

Tekanan darah dan kadar denyutan jantung mula menurun. Peredaran darah di bahagian tangan dan kaki mula bertambah baik.

Kadar karbon monoksida dalam darah berkurang dan tidak lagi menghalang oksigen daripada memasuki sel darah. Anda boleh melakukan aktiviti fizikal dengan lebih baik kerana bekalan oksigen bertambah. Jika anda seorang ibu mengandung, anak dalam kandungan juga mendapat bekalan oksigen dengan lebih baik.

Karbon monoksida disingkirkan dari badan. Bekalan oksigen di jantung meningkat dengan ketara dan mengurangkan sakit dada ketika melakukan aktiviti fizikal. Risiko untuk mendapat sakit jantung telah berkurang.

Nikotin disingkirkan sepenuhnya dari badan. Deria rasa dan bau kembali normal. Pernafasan menjadi bertambah baik dengan ketara.

Selain itu, rerambut halus pada paru-paru (silium) pulih seperti biasa untuk memindahkan partikel dari paru-paru. Salah satu tandanya ialah anda kerap batuk kerana lebih banyak kotoran dan bahan toksik disingkirkan dari paru-paru.

Fungsi paru-paru semakin pulih dan kapasiti meningkat sebanyak 39%. Masalah pendek nafas juga berkurang selain tona kulit menjadi lebih baik dan tidak terlalu kusam.

Risiko untuk mendapat sakit jantung berkurang sehingga 50%. Jika anda pernah mendapat serangan sakit jantung, anda telah mengurangkan 25% risiko untuk mendapat serangan berikutnya yang sepatutnya boleh membawa maut.

Bergantung kepada berapa lama dan berapa banyak anda telah merokok, dalam tempoh ini, anda telah menurunkan risiko penyakit kardiovaskular, sakit jantung dan strok menjadi kembali sama seperti orang yang tidak merokok.

Jadi, apa yang anda tunggu lagi. Jika anda sayangkan keluarga anda, mulakanlah sekarang. Jangan tunggu esok, minggu depan atau tunggu kotak yang baru dibeli itu habis. Itu hanyalah alasan semata-mata.

Kalau nak menghisap sangat, apa kata anda gulung dan bakar sahaja duit kertas. Sekurang-kurangnya kandungannya tidaklah merbahaya dan beracun seperti rokok. Duit habis sama juga, yang penting anda sihat.


5 Elemen Dan Bahan Mentah Paling Mahal Di Dunia

Jika dihitung, terdapat 118 elemen yang diketahui yang mana 94 daripadanya terhasil secara semulajadi termasuklah besi, perak dan juga emas. Yang lainnya adalah sintetik seperti kurium dan juga californium.

Dan jika ditanyakan kepada anda apakah elemen atau logam yang paling mahal, pasti anda akan menjawab emas, kerana emas adalah satu logam yang sangat terkenal dan juga dianggap sebagai sangat mahal. Emas merupakan elemen yang paling terkenal di dunia dan yang paling banyak digunakan, terutamanya sebagai perhiasan.

Hampir semua peradaban kuno menganggap logam ini sebagai sesuatu yang sangat berharga. Sains telah membuktikan bahawa ciri-ciri yang ada pada emas sangat bagus dan sempurna dalam penggunaan elektronik, namun disebabkan harganya terlalu mahal, ia digantikan dengan elemen lain.

Dengan harga yang selalu turun naik, harga maksima bagi 1 gram emas pada masa kini adalah RM200. Dengan harga serendah ini, emas tidak tersenarai dalam logam yang termahal di dunia.

iluminasi.com ingin berkongsi 5 elemen atau logam yang sangat jarang ditemui yang mempunyai nilai pasaran yang sangat tinggi dan membuatkan logam-logam ini menjadi elemen yang paling mahal di atas muka bumi.

Scandium adalah salah satu logam bumi yang sangat jarang ditemui yang mana mempunyai nilai wang yang sangat tinggi. Scandium dikenalpasti mempunyai kesan positif terhadap aloi aluminium pada tahun 1970-an dan sehingga kini penggunaannya hanya dalam aloi masih kekal sehingga hari ini.

Kos bagi scandium adalah sekurang-kurangnya RM1150 bagi 1 gram dan perdagangan global scandium oksida adalah sebanyak 10,000 kilogram setiap tahun.

Anda pasti pernah mendengar nama elemen ini, plutonium. Kegunaan utama plutonium adalah untuk menghasilkan senjata nuklear dan reaktor nuklear. Kedua-dua plutonium-239 dan juga plutonium-241 adalah "fissile" yang mana mereka mampu mengekalkan tindakbalas rantai nuklear. Plutonium adalah sangat berbahaya untuk dikendalikan kerana ia sangat radioaktif.

Jika anda ingin membeli plutoniom, sila siapka wang anda kerana harga untuk 1 gram plutonium adalah sekurang-kurangnya RM17,000.

Elemen ini sangat mudah ditemui dalam kehidupan harian dan antara yang paling penting. Terdapat banyak jumlah karbon dalam badan kita, dan juga, arang serta grafit tidak lah semahal mana pun.

Namun jika atom karbon disusun dalam susunan tertentu ia boleh menjadi sangat mahal. Dan dalam bentuk berlian, harga karbon boleh mencecah sehingga RM280,000 bagi 1 gram.

Pada tahun 1950, elemen ini pertama kali dihasilkan oleh University of California Radiation Laboratory dengan kaedah membedil kurium denga zarah alfa. Semenjak itu, hanya beberapa gram sahaja californium dihasilkan. Penghasilan californium secara global adalah hanya 0.5 gram setiap tahun dan dianggarkan nilai bagi 1 gram californium adalah sebanyak RM115 juta.

Half-life bagi elemen francium adalah 22 minit yang mana setiap kuantiti francium yang dapat dilihat akan lenyap dengan sangat cepat. Namun diandaikan bahawa francium akan wujud sebagai logam yang sangat reaktif. Jumlah francium yang paling banyak pernah dihasilkan di dalam makmal adalah lebih daripada 300,000 atom.

Harganya tidak dianggarkan namun jika anda mahu membeli, perlu sediakan wang beberapa billion ringgit terlebih dahulu, dan tidak ada sesiapa pun yang sanggup untuk membayar wang sebanyak itu untuk memperolehi benda yang hanya akan lenyap begitu sahaja dalam masa beberapa minit.